Q=7	C=4	SS=5	LS=0	PS=0	DC=0	LC=0	SD=0	BS=164	G0=431	G1=137	G2=9	DLID=ber_Latn	BODY=Aselkin n ulmud alemmas (Sujet et correction BEM) par Abdenour HADJ-SAID - Fichier PDF\nAselkin n ulmud alemmas (Sujet et correction BEM) .pdf\nNom original: Aselkin n ulmud alemmas (Sujet et correction BEM).pdfTitre: Microsoft Word - 1_Boussad Kebir_TajerrumtAuteur: Abdenour HADJ-SAID\nCe document au format PDF 1.6 a été généré par Tracker's PDF-Tools / PDF-XChange (PDFTools4.exe v4.0.0197.0000) (Windows), et a été envoyé sur fichier-pdf.fr le 27/08/2014 à 18:53, depuis l'adresse IP 41.103.x.x. La présente page de téléchargement du fichier a été vue 2145 fois.\nTaille du document: 443 Ko (65 pages).\nAy inelmaden n useggas wis 4 n ulmud alemmas, ha-t-a-n ger yifassen nwen udlis-agi i ssarameɣ ad awen-yili d\nasalel ara awen-yessifsessen aheggi n yikayaden nwen, ladɣa win n uselkin n ulmud alemmas (B.E.M.).\nMa isikked bnadem ɣer ubrid i d-nuɣ seg useggas n 95 ar ass-a, ad t-yaf d acqirrew i tderra d wuguren i d-nettaf s\nMi nsers taεkemt, ad neddem tayeḍ. Uqbel aseggas n 95, aɣbel nneɣ d anekcum n tmaziɣt s aɣerbaz. Mi d-tekcem,\nbanen-aɣ-d yiɣeblan n tidet.\n¾ Anwa ara tt-yeslemden?\n¾ Acu ara nesselmed?\n¾ Amek ara tt- nesselmed?\n¾ Acuɣer ara tt-nesselmed?\n¾ S wacu ara tt- nesselmed?\n¾ Anwa ara nesselmed?\n¾ Amek ara d-nessilqeq ulawen yeqquren am uslaḍ?\n¾ Amek ara d-neslal lḥir deg wulawen, ɣas ulamma ifadden kkawen?\n¾ Amek ara d-tekcem tmaziɣt deg yikayaden?...\nLḥaṣun mačči d yiwet. Tiɣilt i yekfan fell-aɣ, ha-tt-a-n la d-tjebbu tayeḍ.\nGer yisurrifen i tger tmaziɣt ɣer s dat, win n useggas aɣurbiz 2006/2007, imi i d-tekcem deg ukayad n uselkin n\nulmud alemmas (B.E.M.). D asurrif ara d-yawin wiyaḍ, ur din awal; maca, ayagi yegla-d s waṭas n tuttriwin iwumi ilaq\nad d-naf tifrat:\n9 Amek ara nessifses aheggi n yikayaden ɣef yinelmaden nneɣ?\n9 Amek ara nekkes tiggdi izedɣen ulawen n yinelmaden d yimawlan nsen?\n9 Amek ara nerr inelmaden nneɣ ad ttruḥun s tujjma, s tumert ɣer yikayaden n tmaziɣt?\n: Iwellihen ɣef ukayad n tmaziɣt deg uselkin n ulmud alemmas.\n: Isental .\n: Tiririt ɣef yisental.\n) D tidet, tarrayin n uselmed n tmaziɣt, uẓant aṭas ɣer s dat: ass-a, almad n tmaziɣt, yettili-d s ubrid n yisenfaren. Ha-ta-n wayen ara d-yeglun deg yiseggasen i d-iteddun s ubeddel meqqren deg wudem iyes d-ttilin yikayaden. Ha-t-a-n ihi\nucqirrew nniḍen i win ara as-yekkren si tura.\nIrem ara d-yettunefken, ad yebḍu ɣef sin n yimuren:\nAmur amezwaru: ( ɣef 12 wagazen)\nA / Aḍris:\n? Ad yers yirem ɣef yiwen uḍris n kra n umaru yettwassnen, yecban:\n& Σmer Mezdad\n& Mulud Ferεun\n& Mulud Mεemri\n& Saεid Iεemrac\n& Salem Zenya\n& Yidir Ḥmed Zayed…\nAm wakken yezmer ad yers yirem ɣef yiwen uḍris n kra n umaru amaynut, ger wid i d-ibanen am yitran, taggara-agi.\n? Aḍris-nni, ad yili d ullis ideg zemrent ad ilint tewsatin n yinawen i yellan deg yihallen n ulmud alemmas, yecban:\n& Aglam ( n uwadem, n wadeg, n kra n urmud, n kra n tegnit…)\n? Aḍris-nni, ad yesεu azal n 250 wawalen.\n? Aḍris-nni, ad yers ɣef kra n usentel ara gzun yinelmaden anida bɣun ilin: deg udrar neɣ di temdint\n? Ur d-yewwi ara ad yers uḍris-nni ɣef kra n usentel ara yennalen s wudem n dir azalen n talsa, azalen n usedwel neɣ\nkra n tgejdit iɣef tebna tnettit nneɣ taɣelnawt…\nB / Tigzi n uḍris : (ɣef 6 wagazen)\nIsestanen ara d-yettunefken deg uḥric-agi n yirem, ad rzun:\n; Asentel agejdan iɣef yers uḍris\n; Tiwsatin n yinawen.\n; Tameṣkiwt n wullis: tazwara, tikerrist, ineḍruyen, taggara.\n; Iwudam d temlilt nsen.\n; Amawal: deg uḥric-agi n tegzi n uḍris, isestanen, zemren ad rzun:\nnAmawal n usentel: awalen d tenfaliyin ilan assaɣ d usentel agejdan.\no Amawal anagrawan: deg uḥric-agi n umawal, zemren ad ilin yisestanen ɣef:\ny takat n wawalen\ny izelman n yisem : isem n tigawt, isem n umeskar, isem n tɣara, isem n wallal, arbib…\ny izelman n umyag: asswaɣ, attwaɣ, amyaɣ, talɣiwin timaddasin.\ny ismawen uddisen…\np Amawal ilan assaɣ d tewsatin n yinawen: deg uḥric-agi n umawal,zemren ad ilin yisestanen ɣef:\ny yinammalen n wakud\ny inammalen n wadeg\ny awalen yemmalen asmizwer\ny irbiben d yimyagen n tɣara\nC / Iferdisen n tutlayt: ( ɣef 6 wagazen)\nIsestanen ara ak-d-yettunefken deg uḥric-agi n yirem, zemren ad rzun:\nn Taseftit: isestanen ara ak-d-yettunefken deg uḥric-agi n yiferdisen n tutlayt, zemren ad rzun:\ny taseftit n yimyagen almend n wudem d tmeẓri .\ny asenfel n kra n tefyirt almend n wudem d tmeẓri.\ny timeẓri ilan assaɣ d tewsatin n yinawen…\no Tajerrumt/ taseddast: isestanen ara ak-d-yettunefken deg uḥric-agi n yiferdisen n tutlayt, zemren ad rzun:\ny tiwsatin d talɣiwin n tefyar.\ny talɣa d twuri n wawalen di tefyirt.\ny asemmi n yisumar di tefyirt tuddist…\np Ilugan n tira: tiririt s tira, ɣef yisestanen n tegzi, taseftit, tajerrumt d tseddast, teḥwaǧ atwal meqqren deg yilugan\nn tira, yecban :\ny tamsertit: ama di tezrart n wawalen neɣ deg ugensu n yiwen wawal.\ny tizdit (-)\ny adeg n yilem (e)\ny tussda: ama d tin n tjerrumt neɣ d tin n tnummi.\nAmur wis sin: (Asenfali s tira: ɣef 8 wagazen)\nD wagi i d aḥric agejdan n yirem. Yewwi-d ad terreḍ lwelha-k ɣur-s. Anwa i d anelmad yessnen tameslayt?\n% D win yessnen ad yessefti imyagen?\n% D win yessnen talɣa d twuri n yal awal?\n% D win yessnen tabadut n yal aferdis n tutlayt?\n& Ala! Win yessnen tameslayt, d win yessnen ad yessenfali ama s tmenna neɣ s tira, di yal tignatin n teywalt\nIhi, deg uḥric-agi, amazwar ad d-ifares kra n wullis ilan assaɣ d uḍris n ukayad. Deg-s ad yessemres ayen akk yelmed,\nama deg tutlayt ama deg tewsatin n yinawen.\nHa-ten-a kra n yisefranen iɣer ilaq ad terreḍ lwelha-k deg usenfali s tira:\ny tigzi n usentel\ny tazmert n wallus\ny tazmert n uglam\ny tazmert n usfukel\ny tazmert n usegzi…\ny tikta: lhant, wulment…\ny asemyezwer ger tekta\ny taɣessa n wullis\nyTuqqna ger tewsatin n yinawen (ullis, aglam, asegzi, asfukel…)\ny asemres iwatan n wakud d yimyagen yerzan ullis.\ny asemres n yinammalen n wakud d wid n wadeg\ny tezdeg n tmeslayt\ny ilugan n tira: asekkil ameqqran, tizdit, tamsertit, tussda, tufayt, adeg n yilem, asigez…\ny asemres n kra n tenfaliyin tiseklanin irennun ccbaḥa i uḍris…\ny talɣa n uḍris\ny aseqεed n usebter\ny tezdeg n tferkit…\nDi taggara, ha-ten-a kra n yiwellihen, ma tḍefreḍ-ten, aql-ak ad ttewleḍ akken iwata deg usenfali s tira:\n) Taɣuri: berra n temsirin i tlemmdeḍ deg uɣerbaz, yewwi-d ad teqqareḍ iḍrisen, idlisen, tisɣunin, iɣmisen d wayen\nakk seg ara d-tmegreḍ tamusni.\n) Ameslay: mmeslay tameslayt-ik s tfenṭazit, ssizdeg-itt seg yireṭṭalen ur nesεi azal, ḥader ad tsetḥiḍ yis-s.\n) Tira: aru s tmaziɣt i usenfali n wafrayen-ik, ssemres-itt deg wassaɣen-ik gar-ak d wiyaḍ (tibratin, iznan…), ttaru\niḍrisen yerzan akk tiwsatin n yinawen: timucuha, tullisin, aglam, asegzi, asfukel…Rnu ttarra lwelha-k ɣer temsirin i\ntlemmdeḍ deg uɣerbaz, ssexdam-itent di tudert-ik n yal ass…\nIsental n usenfali s tira ara tafeḍ deg udlis-agi, ddan d tarrayt taqburt n uselmed n tutlayin: tignatin n teywalt ur llint ara\ns tidet, ayen iwumi ssawalen s tefransist “ les situatiǧns simulẓes d’ apprentissage”. Wamma tignatin n teywalt, yewwid ad ilint d tid n tidet, ayen iwumi ssawalen s tefransist “ les situatiǧns rẓelles d’apprentissage”.\nDeg yiseggasen i d-iteddun, ad d-yili ubeddel lqayen deg wudem iyes d-yettili uktazal; imi akka d afella, yessefk ad\nnessaweḍ ɣer uktazal s usenfali s tira. Ayen iwimi ssawalen s tefransist “la situatiǧn d’intẓgratiǧn”. Ihi ssya ar imir-en,\ntzemreḍ ad tesxedmeḍ isental I d-yettunefken deg udlis-a.\nZik deg taddart i nezdeɣ; wi yecfan acḥal n tsutwin, iẓuran n yiẓuran nneɣ dinna i ntan. Armi d lgirra n tmunnent i\naɣ-d-qelεen Yirumyen. Asmi walan ufan afus yimjuhad ɣur-neɣ, ama deg tgella, ama deg leεnaya, usan-d ɣur-neɣ\nlεesker, nnan-aɣ: “ tikkelt-a d taneggarut, ma tkemmlem-tt akka, taddart nwen ad terɣ; ma d kunwi wissen anida ara dteggrim ! Ad ken-nenfu.”\nAkken ur nbeddel ara tikli, yiwen n wass,εnan- –d taddart zik zik, urεad d tafrara. Suffɣen-d imezdaɣ ɣer unnar.\nMekknen-as times i taddart. Tekker deg-s. Urɣu d wabbu, ulac tardast i zeglen. Tarewla temneε bab-is. Medden\nttazzalen, akraren sbeεbuεen, tistan srugmutent. Kra yetteddun ɣef yiḍarren yemmeɣ deg yiḥerqan.\nUrεad izeggen wass, taddart akk tuɣal d iɣiɣden; ulac tazeqqa imenεen. Anagar ablaḍ ibedden. Qqimen yiɣerban\ndduxxunen, ɣas bedden εeryan.\nMi d-nennejmaε seg yiḥerqan, awḍen-d lεesker. Tuɣ agemmaḍ i aɣ-d-qurεen. Ssulin medden ɣef yikumya, wwin\nabrid n uzaɣar metwal At Wadda. Tudert n uqiḍun, seg wasmi tebna ddunit ur tt-ssinen wat taddart; ass-nni nnulen-tt.\nAkken armi d tafsut.\nJeddi, deg tallit-nni yuḍen nezzeh; ur yerni ara aṭas yemmut. Dinna i yemḍel. Mi yemdel uẓekka-s, baba yekra-d\ntakamyunt, d abrid ɣer Lezzayer.\nΣmer Mezdad, Ass-nni, sb 171\n(yettunefk-d deg useggas 2007)\nA/ tigzi n uḍris: (ɣef 6 wagazen)\n1- D acu-t wanaw n uḍris-a?\n2- Melmi i teḍra tedyant-a?\n3- Acuɣer i serɣen Yirumyen taddart?\n4- Efk-d anemgal n wawal « zik »\n5- Acuɣer at taddart ur uɣen ara awal n lεesker,\nB/ Iferdisen n tutlayt: (ɣef 6 wagazen)\n1- £er tafyirt-a: “Suffɣen-d imezdaɣ ɣer unnar, mekknen-as times i taddart”.\nBdu-tt akka: “ Azekka…………………………………………”\n2- Muqel : “ Mi yemdel uẓekka n jeddi, baba yekra-d takamyunt”.\n- Derrer isumar n tefyirt.\n3- Sileɣ-d isem seg umyag “zdeɣ”.\nC/ Asenfali s tira: (ɣef 8 wagazen)\nTawacult nwen, zik tettidir deg taddart, yuɣal yella-d wayen i ken-yewwin ad tzedɣem deg temdint. Aru-d ullis ɣef\nAḍris ad yili d ullis, ad yesεu ger 8-12 n yijerriḍen. Anallas ad yili d agensay.\nGer tamawt: Aktazal ad yerzu diɣen ilugan n tira, taseddast d umawal.\nIrem wis 2\nTazdemt n llyali\nYiwen n wass, imezdaɣ n yiwet n taddart ffɣen ɣer teẓgi ad d-zedmen. Tagrest n useggas-nni izad deg-s usemmiḍ.\nZik zik ay ffɣen seg taddart; ṭṭbel ansi i ak-yehwa ad as-d-tesleḍ, iɣerrez akken ilaq; iṭij yebda-d asṭenṭen, yessaɣ\nMmɣen wat taddart-nni armi d tiẓgi n lewḥuc ; zedmen armi εyan, acemma ur ten-id-iluεej. Tiẓgi tuɣal amzun d\nayla nsen. Akken armi yebda izeggen uzizwu. Azdam, ameslay, anecreḥ, ṭṭbel d lɣiḍa.\nMi yebda ifennu uzizwu, cwiṭ kan la yettibrik yigenni. Terεed, tebreq, d iceôcuren i d-iɣellin. At taddart nnan-as:\n“Dayen i wass-a, icaḍ-aɣ !” Σebban ayen i d-zedmen, εnan abrid n tuɣalin.\nA-ten-id teddem-iten tergagayt: armi lḥan amecwar, ṭṭbel yellexs akk, kkaten deg-s rennun, dayen yeggugem\nmaḍi. Lɣiḍa daɣen tebzeg-asen, tebbeḥbeḥ. Akken walan tagnit teḥres, serrḥen-as i tikli : d aɣiwel. Urǧan lewḥuc ad dslen i zzhir, ulac.\nUrǧan, ulac.Walan teggugem terbeεt. Uɣalen ɣlin-d fell-asen, snegren-ten\nSeg wass-nni i d-yeqqim wawal-a: “Tazdemt mačči deg llyali. Tazdemt deg unebdu. Yettheyyi unebdu i llyali”.\nΣmer Mezdad, Iḍ d wass, sb. 97\n1- At taddart, wwin yid-sen ṭṭbel d lɣiḍa ɣer teẓgi. Acuɣer?\n2- Tazwara, inezdamen zhan. Melmi i tebda tegnit tettbeddil fell-asen?\n3- Amek i teḍra yid-sen ɣer taggara?\n4- Af-d deg uḍris anemgal n wawal “iɣerrez”.\n5- Efk-d snat n tefyar ideg awal “tagnit” d agetnamkan.\nB/ Iferdisen tutlayt: (ɣef 6 wagazen)\n1- Err tafyirt-agi ɣer wunti: “ Mmɣen wat taddart-nni armi d tiẓgi n lewḥuc; zedmen armi εyan, acemma ur ten-\n2- Semmi-d isumar n tefyirt-a: “Mi yebda ifennu uzizwu, yettibrik yigenni”.\n3- Sleḍ tafyirt-a: Snegren-ten.\nC/ Asenfali s tira: ( ɣef 8 wagazen)\nYekfa uḍris s nnger n wat taddart. Ales-as tira i uḍris, kfu-t s talwit d tumert.\nIrem wis 3\nZik d tura\n[…] A tent-ad ur xeddment ara lexla, ur ssinent i ufexxar, ur ssinent ad grent azeṭṭa, ur fettlent. Ula d abrid n tala d\nilem, ǧǧant-t, ur d-ttagment ara, tura aman di tbernint […] Ihi ad rebbunt kan ifassen nsent? Ilaq ad d-jabent ccɣel\nUla d tiliẓri (tilibizyu) tekcem ixxamen, leqqmen-aɣ tiṭ di tɣerɣert, taḍwiqt tettawi-d isalan, tegla-d s leεwayed ines.\nIleqqem uẓayer i taddart, yerra ddhen-is s igenni: yessemday urawen i yir lqebla.\nIrgazen daɣen s umur nsen: seg wasmi i aɣ-d-tekcem trisiti, ur teffɣen ara deg uxxam. Tura wa ur ineṭṭeq ɣer wa.\nCudden ɣer yijufar nsent.\nA ddunit ifukken, zik argaz mi yeffeɣ tafrara ur d-ikeccem ara s axxam alamma yeɣli-d yiḍ. Tajmeεt teččur,\nttqeggilen deg unebdu, ttεawazen di tegrest. Melmi i d-tekkiḍ syin tezga tezzeɣzeɣ, tura d tilemt, yettsuḍu deg-s waḍu.\nS tejmeεt i εemmrent, s tejmeεt i xellunt tudrin. D tajmeεt iɣef tebna taddart. Taddart ideg ulac tajmeεt ur tettusemma\nara d taddart. Akka seg wasmi urεad teεmir tmurt, asmi tella d tiẓgi, teččur d lewḥuc, s tejmeεt i tbeddu taddart.\nAmezwaru ara d-yawḍen, ad yefren tiɣilt iwalan, ad isers dinna iman-is. Iḍ-nni amenzu ara yens dinna, ilaq ad isali\nanida ara yeddari. Tuɣ zik, tamurt nneɣ teččur d lewḥuc: izmawen, iɣilasen, kra igezzmen tacriḥt. Anida ara sriḥen\namdan, ad ttezzin ad rennun alamma ččan-t.\nΣmer Mezdad, Ass-nni, 148/149\nA/ tigzi n uḍris: (ɣef 6 wagazen\n1- Ass-a, tajmeεt n taddart yettsuḍu deg-s waḍu.\n2- S wacu i d-yegla wayagi?\n3- Acu i tegziḍ di tefyirt-agi: “Ileqqem uẓayer i taddart, yerra ddhen-is s igenni: yessemday urawen i yir lqebla”.\n4- Ssufeɣ-d seg uḍris sin wawalen d inemgalen.\n5- Efk-d sin wawalen i yezdi uẓar d wawal “tagrest”. Ssemres-iten di tefyar s ɣur-k.\n1- Acu i d azal n wurmir s tzelɣa “ad”di tefyirt-agi: “Amezwaru ara d-yawḍen, ad yefren tiɣilt iwalan, ad isers dinna\n2-Semmi isumar n tefyar-agi:\n- D tajmeεt iɣef tebna taddart.\n- Asmi tella d tiẓgi, teččur d lewḥuc.\n- Ur d ttagment ara, acku tura aman di tbernint.\n3- Efk-d talɣa d twuri n yal awal di tefyirt-agi: “Tajmeεt, teččur”.\nAmek i tettwaliḍ azal n tilibizyu? Acuɣer?\nIrem wis 4\nIdurar, sswaḥel, izuɣar, lebḥur, isaffen, taneẓruft[…] s umata, agama d netta i d llsas n tudert nneɣ. Dɣa ma neṭṭef\nkan imudaɣ neɣ tiẓegwa, seg wasmi d-tlul yemma-s n ddunit, ddan-d deg yijufar-is. Si zik, aḥric ameqqran di lberr n\numaḍal d imudaɣ, ladɣa “Amazǧn”i yellan d yiwet n teẓgi tameqqrant di ddunit.\nImudaɣ n tmurt nneɣ, ɣezzif umezruy nsen. Seg wasmi d-tekcem Fransa, ur llin bxir. Amnekcam bu lemḥayen,\nyegzem, yesserɣ deg-sen. Ayen i d-yeggran, terna-t tmes n tegrawla […]\nIḥemmalen, isyaxen, times…, ttuɣalen d uguren i usnefli n twennaḍt. £ur-neɣ, ma nekkes afrag azegzaw i gan\nyilmeẓyen deg yiseggasen n 70, ulac acu yettwaxedmen nniḍen. Lemmer mačči d afrag-agi, izuɣar n ugafa ad ten-tečč\nTiẓegwa d nutenti i d turin n temdinin, d imukan n usgunfu d tmerrit. Tamurt nneɣ urεad terri lwelha-s ɣer uḥric-agi i\nizemren ad yesnefli tadamsa nneɣ yuḍnen. Di tallit ideg nella, aṭas n waddagen d yiɣersiwen d yimɣan i inegren, acku\nur ufin amḍiq yessulfen i tmeddurt nsen.\nTiẓgi tenfeε aṭas: d nettat i d akanun nneɣ deg wussan n tegrest, d nettat i d tili nneɣ deg wussan n unebdu […] Ass-a,\nyessefk yal yiwen deg-neɣ ad yeg azal ameqqran i teẓgi […] Aseklu, yezmer ad yidir mebla amdan; amdan, ur yezmir\nad yidir ma ulac aseklu.\nSeg uɣmis “Tamurt”\n24-30 ɣuct 1994\nA/ tigzi d umawal: (ɣef 6 wagazen)\n1- Fren tiririt yelhan, tiniḍ-d acuɣer. Aḍris-a : - d ullis /d aglam /d imsegzi.\n2-Acu-ten wuguren i tettidir twennaḍt?\n3-“Di tmurt nneɣ kan, aṭas n yimɣan d yiɣersiwen i inegren”. Acuɣer?\n4- Suffeɣ-d seg uḍris aktawal n ugama.\n5- Suffeɣ-d seg uḍris sin yiknawen, ssemres-iten deg tefyar s ɣur-k\n1- Ssufeɣ-d seg uḍris sin yimyagen di talɣa n umaɣun, tefkeḍ-d talɣa nsen.\n2- Bḍu tifyar-agi d isumar:\n- “Di tallit deg nella, aṭas n yiɣersiwen d yimɣan i inegren acku ur ufin amḍiq yessulfen i tmeddurt nsen.”\n- “D nettat i d tili nneɣ deg wussan n unebdu.”\n3- Efk-d talɣa n uferdis “d” di tefyirt-agi:\n“Tiẓegwa, d imukan n usgunfu d tmerrit.”\n“Yessefk yal yiwen deg-neɣ, ad yeg azal ameqqran i teẓgi.”\nDeg uḍris n 6 ar 8 n tefyar, ini-d:\nIrem wis 5\nUssan-nni, anagar Salem i iyi-d-yefkan tayet,senndeɣ ɣur-s.Yerna daɣen ula d netta mačči deg tallit yelhan i yella:\nam netta am yimawlan-is,ur ufin ara iman nsen: tuɣ teɣli-d fell-asen twaɣit meqqren: kra i lan yerɣa-asen deg uzaɣar.\nAmɣar aciban, di taggara n ddunit-is,yeεna abrid ɣer Fransa.Cwiṭ kan yeɣra-as-d i Salem ad yunag ɣurs.[…]Salem aseggas-nni nniqal ad d-yawi iman-is di llakul, kra imenna tura ad t-yerr ɣer deffir.Yeddem tiqerwalin-is\nɣer tmurt urǧin yessin.Yegla yis-i\nAss-nni zik zik i d-nekker.D asemmiḍ akka am wass-a, uggaɣ maḍi d Cebrari! Kra n tillas uɣent taddart, sburrentas ibidi aberkan.[…]\nTikli uḍar nnig n snat n tsaεtin, nuɣal neṭṭef lkar yesgerwiḥ fell-aɣ.Ur newwiḍ ɣer Lezzayer armi negzem nezda,\nnensa yiwen yiḍ di lḥemmam, iḍes ur aɣ-d-yusi seg wakken yegget ubeqqiw.[…]Ma gnen waman deg yiɣezran, nekk ur\ngineɣ ara: mi twet ad tεeddi tiṭ-iw, ad d-dduqqseɣ, akken akken armi yedden ccix.[…]\nAss-nni nekcem lbabur, sin wuḍan d inig ɣef waman, nerra-d yakk iẓerman nneɣ[…], amek ihi a ddunit tubrint d\ntmurt i d-yessusufen tarwa-s![…]\nAkka si zzman n zik, imesdurar la ttazzalen ɣef telqimt, tezga fell-asen tikli, win yudren wayeḍ ad yali, am yiɣunam\nuzeṭṭa. Mi imed uqcic, ad yeǧǧ taddart,akken alamma yuɣal d amɣar i tizi n wakal. Mi cwiṭ ad yeffeẓ iles-is deg yinig\naneggaru, ad d-yuɣal, d akal i asen-yessawalen i wakken ad rkun deg-s, ɣas deg-s ur culan, ur uraren wi yecfan\naya.Yeggul deg-neɣ: “Anida i ak-yehwa aweḍ, leqrar inek d aẓekka, ad k-id-ṭṭfent tmedlin, ad d-tuɣaleḍ deg-i terkuḍ\nΣmer Mezdad, Tagrest Urɣu, sb.40,41,42\nA/ Tigzi n uḍris :(ɣef 6 wagazen)\n1-Acu yessawḍen baba-s n Salem ɣer yinig ?\n2-Deg tullist-agi, anallas d awadem neɣ ala? Suffeɣ-d kra n tmitar i t-id-yemmalen.\n3-Amek i d-tettili taggara n yiminigen nneɣ?\n4-Suffeɣ-d seg uḍris sin wawalen i tesdukkel takat d wawal “amɣar”.\n5-“Tuɣ teɣli-d fell-asen twaɣit meqqren.”Ssenfel awal yettuderren s uknaw ilaqen.\n1-“Anida i ak-yehwa aweḍ, leqrar inek d aẓekka, ad k-id-ṭṭfent tmedlin, ad d-tuɣaleḍ deg-i terkuḍ.”Err tafyirt-agi ɣer\nwudem wis sin amalay asget.\n2-Semmi-d isumar n tefyirt-agi: “Mi imed cwiṭ uqcic, ad yeǧǧ taddart.”\n3-Efk-d talɣa d twuri n yal awal di tefyirt-agi: “Sburrent-as ibidi aberkan.”\nc/Asenfali s tira: (ɣef 8 wagazen)\nAcu i tesmenyafeḍ : d inig neɣ d axeddim di tmurt-ik? Deg uḍris awezzlan n 7 ar 8 tefyar, ini-d acuɣer.\nIrem wis 6\nDeg useggas n xemsa u rebεin, tefra tedyant n ṭṭrad agraɣlan. Di tallit-nni, tamurt tella seddaw uzaglu afransis;\nimhersen d nutni i d lecyax n tmurt. Di tmurt n Leqbayel, yebda yettuɣal-d usirem ɣer kra n twaculin cwiṭ cwiṭ. Aṭṭan\niwumi qqaren ttifis, indeh ger twaculin iḍaεen, ɣas ini yal ass d tamḍelt. Aɣurar, yeskew tamurt. Segmi i d-ɣlin waman\ndeg waggur n yennayer, ur d-terni tiqqit alarmi d wi yeddren, yiwen uεeqqa n nneεma ur yewwiḍ akal.[…]\nTerna deg wakken alarmi d aggur n yulyu, iɣewwes-d ujrad ɣef tmurt, iɣumm iṭij, yerra-d ṭṭlam deg uzal.\nIsemḥalleq-d ugejdur i tmurt d warraw-is, tuggdi tessergagi taswin n yimdanen meẓẓi meqqer, meččent tẓegwa […],\naglim n tneqlin yedda. Lqeyyad d yibacaɣaten, rnan-d taεkemt nsen ɣef yimezdaɣ.Ssuq aberkan ula di txellalt n\n£er taggara n useggas, d akken nniḍen, tennegdam tegnewt: rrεud, ageffur , abruri. Zdin wussan d wuḍan, ur yelli\nara yedlun ɣef wayeḍ: laẓ,asemmiḍ d uɣbel.\nTewweḍ tfidi ɣer yiɣes.Ṭṭlam ɣef ṭṭlam, ṣṣber sienna ɣef gma-s. Ur d-yeggri umɣit deg ara gganin tunṭict.\nFurar setta u rebεin, yegla-d s umaynut, udem iɣef ur bnin, yezzi-d usirem ɣer wid id-tesseggra twaɣit. Fsin\n[…], bdan ttemwalin yimdanen[…] Zeddin wa ɣer wa sdat tewwurt n tejmaεt, yal wa yuɣal ɣer teblaḍt iɣef yuɣ\ntannumi yettɣimi[…]Ussu d lqaεa, taduli d igenni.\nSaεid Iεemrac, Tasga n ṭṭlam, asebter 8/9\nA/Tigzi n uḍris: (ɣef 6 wagazen)\n1-Mi tefra tedyant n ṭṭrad agraɣlan, di tmurt n Leqbayel, asirem yeqqel d tawaɣit.\nAcu-tent tmental (tisebbiwin) n twaɣit-agi?\n2-Fren tiririt yelhan, tiniḍ-d acuɣer: aḍris-agi: d tamacahut, d tullist,d ullis n umezruy.\n3-Ssemyezwer awalen-agi almend n unamek n uḍris: ajrad, tabzert d ssuq aberkan,\nasirem, aṭṭan, aɣurar, tennegdam tegnewt\n4-Suffeɣ-d seg uḍris: asswaɣ,amyaɣ, attwaɣ, isem n wallal.\n5-Suffeɣ-d seg uḍris sin n yinemgalen, temerseḍ-ten di snat n tefyar sɣur-k.\nB/Iferdisen n tutlayt: (ɣef 6 wagazen)\n1-Suffeɣ-d seg uḍris: izri ilaw, izri ibaw, urmir aḥerfi, urmir ussid, amaɣun n yizri ilaw,\nAmaɣun n wurmir aḥerfi, anaḍ, amqim ilelli.\n2-Suffeɣ-d seg uḍris:\n-tafyirt tuddist tumyigt.\n- tafyirt tuddist tarumyigt\n3-Efk-d talɣa d twuri n yal awal di tefyirt-agi: “Aɣurar, yeskew tamurt.”\nC/Asenfali s tira:(ɣef 8 wagazen)\nDi 5 ar 6 tefyar sɣur-k, eg-d agzul i uḍris-agi.\nIrem wis 7\n( Furulu ɣur-s ḥdac n yiseggasen asmi yuḍen baba-s.)\nD taggara n lexrif, ussan akk n Remḍan di lexla, yettqaraε idenyen n tazert.\nYiwet n tikkelt, yusa-d udem-is werraɣ, allen-is, nexrent, ṣṣura-s, teḥma […]\nTezzi-d ddurt, yuɣal-d Lewnis. Yewhem mi d-yufa gma-s yennerna deg-s waṭṭan. Ziɣen mačči d tiqecmaε.\n“Azger mi yeɣli, ṭṭuqqtent tferyin”:[…]Yiwen yiḍ, imi ulac win ara iqarεen, ukren\nddeqs n tazert, rẓan kra n yidenyen. Dda Lewnis yerfed taεkemt n uxxam n gma-s, yuɣal d aqerru. Imi ur nezmir ad\nnqam ɣef tyuga, yemsefham d baba, ssenzen-tt. Abaɣur ara aɣ-d-iṣaḥen , ad nqabel yis-s amuḍin; maca ur yeṭṭif ara\naṭas. Ilaq ssmid d uksum yal ddurt. Nezla aqelwac nniḍen; tikwal akka d tayaziḍt.\nTewweḍ-d lεid, ilaq lqecc i warrac, yenza umerkub d yikerri. Lḥaṣun, Remḍan yezlef uqbel ad d-yerfed iman-is. Dda\nLewnis, akken ad yesseḥlu gma-s, yettṣerrif irennu:\nad d-yenfeq, d arrac ara t-yeččen; ad d-sewwen tacrift, amuḍin ad isew aenǧal dayen.\nAsmi yeḥla cwiṭ Remḍan, yehwa-as-d lqut, ur yufi d acu ara yerr ddaw tuɣmest. Ur d-yeggri wacemma, la di tkufit wala\ntaxriḍt. Dɣa yerra-tt i ureṭṭal akken ad yawi iri, yerna ad yessider at uxxam.Tmugger-aɣ-d tegrest, yerna-d areṭṭal\nalamma d tafsut.[…]\nMi iwala tasraft deg yeɣli, tceqqeq tasa-s. Aṭṭan yessaweḍ-it ɣer telqeyt n wannuy.\nI tikkelt tamezwarut seg wasmi yebḍa netta d gma-s, terra-t tmara ɣer lqaḍi, yerhen axxam d tferka.[…]\nKra n wussan kan, iweṣṣa gma-s ɣef uxxam, yeqsed tamurt n Fransa. D win kan i d ixef-is.[…] Yeẓra lemmer\nad yeqqim, ṭṭlaba ad tettembibbi ta ɣef ta, alamma tegla s cwiṭ i d-yeǧǧa jeddi.\nMulud Ferεun, Mmi-s n yigellil,\nTasuqilt n Musa Uld Ṭaleb.\nA / Tigzi n uḍris : (ɣef 6 wagazen)\n1-Acu i d-yessegla waṭṭan i Remḍan d twacult-is? Suffeɣ-d seg uḍris tafyirt i t-id-yemmalen\n2-Ssemyezwer awalen-agi almend n unamek n uḍris: areṭṭal, arhan, tawaɣit, aṭṭan, inig.\n3-Fren tiririt yelhan, tsuffɣeḍ-d seg uḍris kra n tmitar i tt-id-yemmalen:\nAḍris-agi : d tamacahut, d aglam, d tullist\nAnallas n uḍris-agi : d awadem, mačči d awadem\n4-Ssegzi-d tanfalit yettuderren di tefyirt-agi: “Dɣa yerra-tt i ureṭṭal akken ad yawi iri.”\n5-Efk-d di snat n tefyar sɣur-k, sin n yinumak nniḍen n umyag “awi”.\nB / Iferdisen n tutlayt: (ɣef 6 wagazen)\n1-Suffeɣ-d seg uḍris: izri ilaw, izri ibaw, urmir aḥerfi, urmir ussid\n2-Kkes-d tasɣunt deg tefyirt i d-iteddun, tiniḍ-d d acu n wassaɣ i tessenfali:\n“Yerra-tt i ureṭṭal akken ad yawi iri.”\n3-Efk-d talɣa d twuri n yal awal di tefyirt-agi: “Aṭṭan yessaweḍ-it ɣer telqeyt n wannuy.”\nC / Asenfali s tira: (ɣef 8 wagazen)\nMi tesqeεdeḍ awalen: “areṭṭal, arhan, tawaɣit, aṭṭan, inig”, ssemres yal yiwen di tefyirt sɣur-k, tefkeḍ-d agzul i uḍris.\nIrem wis 8\nTaddart n Yisumar\n£er wat zik, akal d ureɣ ; ur ttaǧǧan ara iccer n wakal ad t-ttaklen medden ; deg yiccer-nni, ad d-ssemɣin tagrurt\nneɣ tazemmurt neɣ lemmer d tadla n temẓin. Yerna, ɣer-sen taddart am teɣrast n tzizwa, ma teǧǧiḍ-as kra n yilem ad tttadef tnulya. Akka i zeṭṭen wat zik taddart-nsen: ur yelli wansi ara tekcem tissegnit. Mi d-tella kra n tuffiɣt, ad as-dlen\ntacḍaḍt: nutni n yiman nsen, wiyaḍ n yiman nsen. Mačči d tugin i ttagin inebgawen, maca yal yiwen deg umkan-is. Win\nara ten-id-yennalen, yennul akk taddart: ma yusa-d yinebgi d inebgi n wat taddart yakk, ma yella-d win yunfen, yunef i\nubrid n wat taddart yakk.\nIhi, Isumar am wakken d yiwet n tzeqqa: win yekkan, ur iderreg ara ɣef wallen n wat taddart. èran anida yessers\naḍar amezwaru, ẓran anida yekkes aneggaru. Allen t-issersen, ad t-ddment tiyaḍ.\nAd tkecmeḍ ɣer taddart n Yisumar seg kuẓet n tewwura: tawwurt n ufella d tin n wadda, tawwurt n usammer d\ntin n umalu. Ma tusiḍ-d d amessebrid kan, ad tawiḍ azrug n ufella neɣ azrug n wadda: ur tkeccmeḍ ara ɣer wammas n\ntaddart. Akka i d taddart n Yisumar, akka yakk i d tuddar n tɣaltin n tmurt nneɣ.\nYidir Ḥmed Zayed,Timecreḍt\nA / Tigzi n uḍris: (ɣef 6 wagazen)\n1-Fren tiririt yelhan:“Taddart n Yisumar am teɣrast n tzizwa”,\nacku: -imezdaɣ-is ttemyallen.\n2-Deg tullist-agi, yella-d uglam n wadeg. Suffeɣ-d kra n tmitar i t-id-yemmalen.\n3-“Isumar am wakken d yiwet n tzeqqa,.acuɣer?\n4-Suffeɣ-d seg uḍris aktawal n tdukli.\n5-“Taddart n Yisumar am teɣrast n tzizwa, ma teǧǧiḍ-as kra n yilem ad tt-tadef tnulya.”\nTanulya: - d aṭṭan yettaɣen tizizwa.\n- d aṭṭan yettaɣen tuddar.\n- d aṭṭan yettaɣen tafekka n umdan.\nFren tiririt yelhan.\n1-Suffeɣ-d seg uḍris: izri ilaw, izri ibaw, urmir aḥerfi, urmir ussid, amaɣun n yizri ilaw, amaɣun n wurmir aḥerfi.\n2-Suffeɣ-d tasɣunt deg tefyar i d-iteddun, tiniḍ-d acu n wassaɣ i tessenfali:\n-Isumar am wakken d yiwet n tzeqqa.\n-Mačči d tugin i ttagin inebgawen, maca yal yiwen deg umkan-is.\n3-Efk-d talɣa d twuri n yal awal di tefyirt-agi: “ad as-dlen tacḍaḍt.”\n4-Semmi isumar n teyirt-agi: “Ma teǧǧiḍ-as kra n yilem, ad tt-tadef tnulya.”\nDi taddart neɣ deg yiɣrem ideg tzedɣeḍ, ad yili tekkiḍ deg yiwet n tcemlit n usizdeg n twennaḍt. Deg uḍris awezzlan n 7\nar 8 tefyar, ales-d amek i d-tella.\nIrem wis 9\nTagelda tabriṭanit d yiwet ger tmura timeqqranin deg umaḍal. Mussanet s tneflit-is deg uḥric n tussna d tiknulujya.\nTufrar-d, ladɣa, di lebni n yiɣerruba. Deg useggas 1912, tebna-d “Tiṭanik”i yellan d aɣerrabu meqqren mačči d kra.\nYugar akk iɣerruba nniḍen di tallit-nni.\nAss n 14 yebrir 1912, iεebba ugar n 2000 n yimsukal akked waṭas n walzazen, icerreg agaraw, i tikkelt\ntamezwarut , d abrid ɣer Marikan. D tilawt yecban targit! £er yimsukal (irgazen, tilawin, igerdan), ass-nni yif akk ussan;\nLḥan armi izeggen yiḍ, d asemmiḍ, agaraw tezdeɣ-it tsusmi. Mi wwḍen ɣer tlemmast n Waṭlantik, Tiṭanik, yufad iman-is sdat yiwen udrar n ugris i yellan yettifrir ɣef waman. Ulac tarewla, yenǧer ubrid ɣer twaɣit ! Aɣerrabu yečča\ntiyita ɣef yidis, kecmen-t waman. Asali, yemmeɣ. Imdanen, teṭṭef-iten tuggdi; tettibrik fell-asen tegnit: wa yettru, wa\nyettazzal, yettnadi allalen n usellek. Kra kan i yufan tiflukin ideg rewlen; wiyaḍ, ma drus 1500, zedren deg ugaraw,\nAkka! Tussna d taftilt; d azamul n tafat i yemmalen abrid i umdan. Maca, tikwal, tezmer ad d-teglu s twaɣit d\n1-Tigzi n uḍris: (ɣef 6 wagazen)\na/ D acu-t wanaw n uḍris-a¡? Acu i t-id-yemmalen? (1)\nb/ Suffeɣ-d seg uḍris-a aferdis amerway. (1)\nc/ S yiwen wawal, ini-d s wacu i d-yegla uferdis amerway. (1)\nd/ Sufeɣ-d seg uḍris : - isem n tigawt (0,5)\n- isem n umeskar (0,5)\nSsemres-iten deg tefyar s ɣur-k. (1)\nc/ “Tettibrik fell-asen tegnit”. Efk-d aknaw n wawal yettuderren. (1)\n2- Iferdisen n tutlayt: ( ɣef 6 wagazen)\na/ “Aɣerrabu, yečča tiyita, kecmen-t waman.” Err tafyirt-a ɣer wurmir aḥerfi. (2)\nb/ Efk-d talɣa n wawalen yettuderren di tefyirt-agi: “Tussna, d taftilt; d azamul n tafat i yemmalen abrid i umdan”. (2)\nc/ “Asali, yemmeɣ”. Efk-d talɣa d twuri n yal awal di tefyirt-agi. (2)\n3- Asenfali s tira: ( ɣef 8 wagazen)\nDi kra n tefyar, efk-d agzul n uḍris-agi.\nIrem wis 10\nYella zik ssuq n Sset Lxuǧa d tama n Tizi Uzzu, yeḥkem deg-s Ccix ben Σisa. Yiwen urgaz d igellil, ur yesεi deg\nttrika-s ala tabernust i d as-tezḍa tmeṭṭut-is. Ass-nni tameṭṭut-is terba-d, tesεa-d aqcic, netta ur yesεi s wacu ara iqabel\ntimennifrit. Yeddem tabernust-nni ines, yewwi-tt ɣer ssuq ad tt- yessenz. Yeṭṭef-itt di rreḥba. A-t-a yewweḍ-d yiwen,\nyeṭṭef-as di tbernust, yenna-as:\n-Acḥal akka ta?\nYenna-as: awi-d ad tt-awiɣ ad d-ciwreɣ.\nYefka-as tabernust, yeqqim ar yettraǧu ad d-yuɣal. yurǧa aṭas, argaz, ur d-yuɣal ara. Seg yuyes, iruḥ ɣer Ccix ben Σisa,\nyeccetka-as. Ccix, yendeh ɣer yiqeddacen-is. Refden taεellamt, ar ttnaḍaḥen deg ssuq, ttberriḥen: “ A win yewwin\ntabernust, ad tt-id-yerr !” Ur d-iqubel ḥedd. Uɣalen ɣer Ccix, nnan-as. Yemmeɣ s aqrab, yeddem-d idrimen, yefka-as i\nurgaz azal n tbernust, yenna-as: “ Ax idrimen-agi, ruḥ qḍu yis-sen ayen i ak-ilaqen. Imir-n tabernust, ma rran-tt-id, ad nrreɣ ɣur-k”. Netta yeẓra tabernust ur d-tettuɣal ara.\nArgaz, iruḥ. Ccix Ben Σisa yuɣ luḍu, yeẓẓul, yuɣal yendeh ɣer Rebbi, yenna-as : « A Sidi Rebbi, tamurt-a, tehmel,\nyemɣi deg-s lbaṭel, tura efk-as aḥkim i yebɣu yili-t”.\nUr rnin ara aseggas, lemḥella n Ufransis ters-d deg Sidi Freǧ.\nMulud Mεemri, yenna-as Ccix Muḥend, Sb.50\nA/ Tigzi n uḍris: ( ɣef 6 wagazen)\n1-D acu-t wanaw n uḍris-agi?\n2-D acu yeǧǧan igellil-nni ad yawi tabernust-is ɣer ssuq akken ad tt-yessenz ?\n3- Suffeɣ-d seg uḍris aferdis amerway.\n4- Suffeɣ-d seg uḍris amyag asuddim , ssemres-it deg tefyirt s ɣur-k.\n5- Sileɣ-d isem seg umyag “tezḍa”.\n1- Err tafyirt-agi ɣer wurmir: “Iruḥ ɣer Ccix Ben Σisa, yeccetka-as”.\n2- Semmi isumar n tefyirt-agi: “Seg yuyes, iruḥ ɣer Ccix Ben Σisa, yeccetka-as”.\n3- Efk-d talɣa d twuri n yal awal di tefyirt-agi: “Yefka-as i urgaz azal n tbernust”.\nLemmer mačči d Ccix Ben Σisa, igellil ad yuɣal s axxam, s yifassen d ilmawen. Ales-d di 8 ar 10 n tefyar.\nIrem wis 11\nTiwizi d yiwet n tegnit anida at taddart, am yirgazen am tlawin, ggaren-d afus akken ad εiwnen win iwumi i d-yeɣli\nccɣel ẓẓayen. Mi ara tili twizi, yettishil umahil ɣef medden akk, tettifsus teεkemt, ferrun lecɣal di lawan.\nTiwizi, tettili-d ama deg yimir n ulqaḍ n uzemmur neɣ di tallit n tmegra. Mi ara tger; deg umedya , tmeṭṭut abernus,\ntessawal i tlawin nniḍen ad tt-id-εiwnent deg uzeṭṭa neɣ deg wayen yerzan taduṭ s umata. Tiwizi daɣen, d yiwen wansay\nideg at taddart ttnekkaren i umahil yerzan tamurt, ama d asemsawi n yiberdan, ama d asali n tzeɣwin neɣ d asizdeg n\nTiwizi, tettɣimi azal n yiwen wass neɣ ugar acku yeṭṭuqqut ufus, yerna kra yellan d amahil ikeffu akken iwata,\nyettas-d igerrez. Mi ara d- yili ccɣel deg yiger, tid ittekkan di twizi, ttawint-d kra n yizlan, gar-asen:\n“Ay iwiziwen, Rebbi ad ken-iεiwen\nMi ara tebdum tirni , akka d asawen…”\nTikwal daɣen, ttaɣent-d abrid s teɣratin mi ara d-uɣalent s axxam.\nSeg wansayen nneɣ\n1- Melmi i d-tettili twizi ?\n2- Acuɣer i d-tettili twizi?\n3- Acu-t wanaw n uḍris-agi? Acuɣer ?\n4- Suffeɣ-d seg uḍris sin yismawen n tigawt. Ssemres-iten deg tefyar s ɣur-k\n5- “Ttaɣent-d abrid s teɣratin”. Ssenfel awal yettuderren s uknaw-is.\n1- “Mi ara tger , deg umedya, tmeṭṭut abernus, tessawal i tlawin nniḍen ad tt-id-εiwnent deg uzeṭṭa neɣ deg wayen\nyerzan taduṭ s umata”. Err tafyirt-agi ɣer wudem wis krad unti asget.\n2- Semmi isumar n tefyirt-agi: “ Mi ara tili twizi, yettishil umahil”.\n3- Efk-d talɣa d twuri n yal awal di tefyirt-agi: “Ttaɣent-d abrid s teɣratin”.\nC / Asenfali s tira: ( ɣef 8 wagazen)\nDi taddart neɣ deg yiɣrem anida i tzedɣeḍ, ad yili tettekkiḍ deg yiwet n twizi i usizdeg n twennaḍt. Deg wullis awezzlan\nn 10 ar 12 n tefyar, ini-d amek i d-tella.\nIrem wis 12\nTamɣart d teslit\nTeεweq amek ara tessefru tamsalt-nni. Zrin wussan, rnan wiyaḍ, armi d yiwen wass tfaq temɣart i teslit-is\ntettaker ! Tettaker seg yikufan tazart, awren… “D acu ara teffreḍ a tamɣart deg uqerru?”\nIhi, amek ur as-tettfaq, mi d tadimt i tettarra i ukufi, yal tikkelt tselleɣ-itt s ljebs, tettaf-itt tettwakkes.\nLḥaṣun akken i tella: tislit, tettaker tagella; tamɣart tfaq: yettwaker uxxam-is seg daxel. Dɣa, ula d aslugi, ass-nni,\nyeǧǧa-d awal i yineggura: “Asmi d-tettekk takerḍa seg tewwurt akkin, ttarraɣ fell-awen lada; ma d tura…ula ara dxedmeɣ !”\n“Ttif aɣilif wala nndama”, i tenna temɣart deg wul-is. Degmi i tmeyyez armi i d-tufa tifrat i taluft-nni.\nAzekka-nni, d ass n ssuq. Yekker mmi-s ad yeffeɣ, tenṭeq temɣart, tenna-as:\n- D acu i tebɣiḍ a yemma? i as-yenna mmi-s.\n- Aɣ-iyi-d itbir !\n- Itbir ! D acu ara txedmeḍ yis-s?\n- Ad as-semmiɣ...\n- Amek? i as-yenna urgaz.\n- Ad as-semmiɣ “Neẓra, neffer”!\nTislit, din din tfaq. Tenṭeq ula d nettat, tenna-as:\n- Ihi ula d nekk, rnu-iyi-d yiwen…\n- I kemm, amek ara as-tsemmiḍ?\n- Ad as-semmiɣ “Necceḍ, nwexxer”!\nImir, argaz-nni ifaq. Yefhem lemεun n lxalat.\n- Ihi, ula d nekk ad d-rnuɣ yiwen ! i as-yenna urgaz.\n- Amek ara as-tsemmiḍ, kečč a mmi?\n- Ad as-semmiɣ: “Win yeccḍen, ur as-nbezzer!”\nA / Tigzi n uḍris: ( ɣef 6 wagazen)\n1- Acuɣer d itbir i tsuter temɣart i mmi-s?\n2- Acu i tenniḍ di tifrat i d-tufa temɣart i wugur ideg tettidir? Acuɣer?\n3- Acu-t wanaw n uḍris-a? Acuɣer?\n4- Suffeɣ-d seg uḍris sin n yisuddimen n umyag. Ssemres-iten deg tefyar s ɣur-k.\n5- Acu i tegziḍ deg tefyirt-agi: “Win yeccḍen, ur as-nbezzer”.\n1- “ Ula d aslugi, ass-nni, yeǧǧa-d awal i yineggura”. Err tafyirt-agi ɣer wurmir, bdu-tt akka:\n“Ula d taslugit………………”\n2- “Yekker mmi-s ad yeffeɣ”. Acu yessefali wurmir s tzelɣa “ad” deg tefyirt-agi?\n3- Efk-d talɣa d twuri n yal awal di tefyirt-agi: “tislit, tettaker tagella”.\n4- “Armi d yiwen wass, tfaq temɣart i teslit-is tettaker”.\nAcuɣer urzen yismawen n tefyirt-agi?\nQqarn: “ Anida ulac awal, yettili ccwal”. Deg uḍris awezzlan n 8 ar 10 n tefyar, ini-d acu n wassaɣ i yellan ger yinzi-agi\nIrem wis 13\n[ Mi llan di lexla, Remḍan yettmeslay i mmi-s Furulu.]\nTwalaḍ a mmi, i as-d-yebda, lmal-agi akk d ayla nneɣ, zemreɣ ad d-aɣeɣ sin wakraren nniḍen. Aql-aɣ di sin,\nnezmer-asen. Di tefsut, ad nessenz tayuga-agi akken ad d-naɣ tin meẓẓiyen. Ad nessenz daɣen tlata wakraren, ad d-naɣ\ntafunast. Azemmur n useggas-a ad d-yefk nnig n lεula nneɣ ma irad uḥnin. Deg unebdu, nekk ad ttawiɣ lxeḍra ɣer ssuq\nɣef uɣyul, kečč d yessetma-k ad d-telhim d lmal akked lexla […]\nSimmal teffɣen-d yimeslayen-agi deg yimi n baba-s, Furulu itess-iten; simmal yessefham-as-d amek yettwali\ntameddit nsen, aqcic yesmeḥsis, yewhem. Tiwwura i as-d-yelli baba-s ur ttawint s anda yessaram[…]\n- I lemmer ad iyi-d-fken taggazt?Zemreɣ ad uɣaleɣ ɣer lakul mebla ma tṣerrfeḍ fell-i duôu.\n- Tamezwarut, ur tesεiḍ i ak-d- fkan taswiεt-a[…] tin ɣer-s, ɣas wwḍen-d yidrimen, tɣileḍ i lakul iwumi nga nekkni?\nNekkni d igellilen, taɣuri i wid i ten-yesεan […]\nWamma ma teqqimeḍ yid-i, ad d-tessiseḍ ayen ara d-ssiseɣ, ur d aɣ-yettxaṣ wara […]\nTameddit mi d-uɣalen si lexla, ufan-d tabrat tettraǧu Furulu. Tusa-d seg uɣerbaz n Tizi Uzzu, anida i as-d- nnan\nbelli taggazt tewweḍ-d, necden-t-id ad d-yas ad yeṭṭef amḍiq i t-yeggunin […]\nUdem n uqcic ifeǧǧeǧ, yefsi layas-nni i t-izedɣen, yuɣal-d usirem […]\nAma d Remḍan ama d mmi-s, ur d-skeflen awal i d-nnan di lexla. Ttun-t, yemmut din. Rran-tt i umeslay ala ɣef\ntaggazt, taɣuri d uɣerbaz.\nYennerna ccan n Furulu tameddit-nni. Yessetma-s qudrent-t aṭas. Yemma-s tekker i yimensi i lmend-is. Netta d baba-s\nṭṭfen tiɣmert, ttmeslayen ɣef tɣawsiwin i ten-yeggunin. Ilaq ad d-heggin lqecc, mačči d ayen isehlen […]\nLqecc amaynut yusa-d, Furulu yewweḍ ɣer lebɣi-s. Ur d-yeqqim i unelmad, ḥaca anekcum s aɣerbaz. Yekfa\nwaggur n Tuber, tirga teffeɣ.\nTasuqilt n Musa Uld Ṭaleb, sb\nA / Tigzi n uḍris:\n1-Tiwwura i d-yelli Remḍan, ur ddint ara d wayen yessaram furulu. Amek?\n2- Yessaweḍ Furulu ɣer wayen yessaram? Amek?\n4- Suffeɣ-d seg uḍris sin yizelman n umyag. Ssemres-iten deg tefyar s ɣur-k.\n5- Suffeɣ-d isem seg umyag “ssas”.\nB / Iferdisen n tutlayt:\n1- “Mi d-usan si lexla, ufan-d tabrat tettraǧu Furulu ». Err tafyirt-agi ɣer wurmir, udem wis sin amalay asget.\n2- Semmi isumar n tefyirt-agi: “ di tefsut, ad nessenz tayuga-agi akken ad d-naɣ tin meẓẓiyen”.\n3- Efk-d talɣa d twuri n yal awal di tefyirt-agi: “Yuɣal-d usirem”.\nC/ Asenfali s tira:\n“Yekfa waggur n tuber, Furulu yewweḍ lebɣi-s”. Deg wullis awezzlan n 10 ar 12 tefyar, sugen-d ass amezwaru n\nFurulu deg uɣerbaz n Tizi Uzzu.\nIrem wis 14\nYiwen wass, yiwen Ugawa iεebba d afexxar, iruḥ ad t-yessenz ɣer Wat Jennad. Deg ubrid-is , ihedder d yiman-is,\nyeqqar: “ tura, ad awḍeɣ ɣer Wat Jennad, ad ssenzeɣ tabuqalt neɣ tarbut, ad d-aɣeɣ tayaziḍt”.\nTayaziḍt-nni, ad iyi-d-teǧǧ timellalin, ad as-tent-greɣ, ad d-tessefrurex. Ifrax, ad imɣuren, ad uɣalen d tiyuzaḍ, ad\nssefruruxen am yemma-tsen. Ad snuzuɣ tiyuzaḍ, ad snuzuɣ timellalin alamma semdeɣ-d aṭas n yidrimen, ad as-zewǧeɣ\nAd d-truḥ teslit akken ad tessuden aqerruy-iw, nekk ad as-qqareɣ: “ ḥaca-m a yelli, ḥaca-m a yelli !”\nIhedder yettwexxir, ihedder yettwexxir, amzun dɣa akken d tidet ! Yemderkal, yeɣli, yeɣli ufexxar, kra din iruḥ.\nCamile Lacoste Dujardin\nLégendes et contes merveilleux\nA/ Tigzi n uḍris :\n1- Acu yessaram Ugawa ? Amek ira ad yaweḍ lebɣi-s?\n2- Yessaweḍ Ugawa ɣer wayen yessaram? Acuɣer?\n3- Acu-t wanaw n uḍris-agi? Suffeɣ-d timitar i t-id-yemmalen.\n4- “Yeɣli ufexxar”.Seg umyag “yeɣli”, suffeɣ-d isem n tigawt tiniḍ-d deg wacu i yemgarad uẓar nsen.\n5- “Yemderkal, yeɣli”. Ssenfel awal yettuderren s uknaw-is.\n1- Deg uḍris-agi, tegget yiwet n tmeẓri n umyag.\n D acu-tt?\n Acu i d azal-is?\n2- “Ad d-truḥ teslit akken ad tessuden aqerruy-iw”.\n Derrer ɣef yisumar n tefyirt-agi.\n Semmi isumar n tefyirt-agi.\n Acu i tessenfali tesɣunt “akken » di tefyirt-agi ?\n3- Efk-d talɣa d twuri n yal awal di tefyirt-agi : “Tayaziḍt-nni, ad iyi-d-teǧǧ timellalin”.\nC/ Asenfali s tira :\nAd yili tessarmeḍ kra yiwen wass, ur tewwiḍeḍ ara ɣur-s. Ales-d deg uḍris awezzlan n 10 ar 12 tefyar.\nIrem wis 15\nAmesmar n Ǧeḥḥa\nYiwen wass, Ǧeḥḥa yessenz axxam-is axaṭer yeḥwaǧ idrimen. Yuɣ-it yiwen fell-as. Yenna-as Ǧeḥḥa: “Ha-t-a-n\nssenzeɣ-ak axxam, lameεna ay ameddakkel, amesmar-agi yellan yenta di lḥiḍ, ur ak-t-ssenzeɣ ara! Ad yeqqim d ayla-w!\n£ur-k ass-a azekka ad d-tiniḍ tessenzeḍ-iyi ula d amesmar! Axxam tura inek, ma d amesmar ad yeqqim inu”.\nYenna-as-d winna yuɣen axxam: “Yelha a Ǧeḥḥa, qebleɣ, axxam d ayla-w, ma d amesmar d ayla-k!” Amsaɣ-nni\nyeḥseb deg wul-is: “kellxeɣ-t, axxam uɣeɣ-t s rrxa, amesmar-agi ur iyi-yerzi ara! Acu ara yexdem yis-s!”\nǦeḥḥa, iruḥ ɣer yemma-s, yenna-as: “A yemma, acḥal aya nekkni nettɣimi i laẓ, ha-t-a-n ass-a ssenzeɣ axxam nneɣ\nad naf swayes ara d-naɣ ad nečč!” Tenna-as yemma-s: “Annaɣ a mmi, tessenzeḍ axxam! Laẓ yezga yenɣa-aɣ, tura ad\nnernu ad neggan di lexla!” Yenna-as Ǧeḥḥa: “A yemma, ur ttaggad, ur nettɣimi ara i usemmiḍ d ugeffur, ẓriɣ amek ara\nD’après Auguste Moulieras:\nLes fourberies de Si Djeha,\ncontes, Paris, la boite à documents, 1987( première édition 1893,1898)\nA / Tigzi n uḍris :\n1-Acu yessawḍen Ǧeḥḥa ad yessenz axxam-is?\n2- Acu i tegziḍ di tenfalit “amesmar n Ǧeḥḥa”?\n3- Acu-t wanaw n uḍris-agi? Acu-tent tmitar i t-id-yemmalen?\n4-Suffeɣ-d seg uḍris isem n umeskar, tesmerseḍ-t di tefyirt s ɣur-k.\n5- Efk-d sin wawalen i tezdi takat d wawal “ameddakkel”, tesmerseḍ-ten di tefyar s ɣur-k.\n1- “èriɣ amek ara d-rreɣ axxam”. Err tafyirt-agi ɣer wudem wis sin amalay asget.\n2- Suffeɣ-d seg uḍris:\ntafyirt tuddist ideg yiwen usumer d umyig, wayeḍ d arumyig.\n3- “Ǧeḥḥa, yessenz axxam-is axaṭer yeḥwaǧ idrimen”.\n Acu tessenfali tesɣunt « axaṭer » di tefyirt-agi ?\nC / Asenfali s tira :\nYenna-as Ǧeḥḥa i yemma-s : « …ẓriɣ amek ara d-rreɣ axxam ».\nDeg uḍris awezzlan n 8 ar 10 tefyar, ini-d amek yezmer Ǧeḥḥa ad d-yerr axxam nsen.\nIrem wis 16\nTislit n unẓar\nZik, yella yiwen qqaren-as Anẓar. D netta ay d agellid n ugeffur. Yebɣa ad yaɣ yiwet n teqcict: aggur deg yigenni,\nnettat di lqaεa. Udem-is, yettak-d tafat. Talaba-s, d leḥrir yettirriqen .\nTaqcict-a, segmi ara d-tekker, tetteccef deg yiwen n wasif, aman-is d imẓarfen. Akken ara d-yader ugellid-nni n\nugeffur ɣer-s, nettat tettaggad, dɣa ad yuɣal. Armi d yiwen wass, yenna-as:\n“ Aql-i gezmeɣ-d igenwan\nA yiwen seg yitran\nEfk-iyi agerruj i am-fkan\nNeɣ ad am-kkseɣ aman”.\n“Ttxil-k ay agellid n waman\nA bu tgennurt n lmerjan\nNekk i kečč i iyi-d-fkan\nMeεna uggadeɣ imennan”.\nDɣa yekker ugellid, yebren taxatemt tettureɣ. Yeqqel wasif-nni d aɣerɣar. Agellid iɣab, taqcict tuɣwas; rruḥ-is d\naman.Tettru, tettru, tuɣal tekkes talaba-nni n leḥrir, teqqim d taεeryant, tessawal ɣer yigenni:\n“Ay Anẓar ay Anẓar\nAy ajeǧǧig n uzaɣar\nAsif err-as lεinṣer\nRuḥ-d ad terreḍ ttar”.\nDɣa cwiṭ kan akka, twala ifeṭṭiwej d ameqqran. Yuɣal-d ugellid n ugeffur. Iger taqcict-nni deg yiri-s. Asif-nni yuɣal\nakken yella. Tezzegzew akk tmurt. Dɣa teqqim-d akken d tisirit: ticki yemmeɣ uɣerɣar, ad bedren, mebla leεḍil anẓar.\nAd as-fken yiwet n teqcict d taεeryant.\nSeg yidles nneɣ\n1- Acu-tt tedyant iɣef yezzi wawal deg uḍris-agi?\n2- Acu i tegziḍ deg uzwel n uḍris-agi: “Tislit n unẓar”?\n3- Acu-t wanaw n uḍris-agi? Acu-tent tmitar i t-id-yemmalen ?\n4- Ssegzi-d tifyar i d-iteddun :\nAggur deg yigenni, nettat di lqaεa.\nRruḥ-is d aman.\n5- “Aman-is d imẓarfen”. Ansi i d-yettwaddem wawal yettuderren?\n1- Deg uḍris-a, tuget n yimyagen ftin deg wudem wis krad asuf. Acuɣer?\n2- Acu i tessenfali tesɣunt “akken” di tefyar-agi:\nAkken ara d-yader ugellid n ugeffur ɣer-s, nettat tettaggad, dɣa ad yuɣal.\nAsif-nni, yuɣal akken yella.\n3- Efk-d talɣa d twuri n yal awal di tefyirt-agi: “ Udem-is, yettak-d tafat”.\nC / Asenfali s tira:\nMi ara yili uɣurar, ssewjaden-d warrac “Anẓar”. Deg uḍris n 10 ar 12 n tefyar, ini-d amek i d-yettili wurar-agi.\nIrem wis 17\nTameɣra n tefsut\nMi ara yali wass, igerdan akk, tiḥdayin arrac, ad ffɣen s iεreqyab akken ad maggren tafsut. Ttawin yid-sen\nacewwaḍ, tiɣrifin, timellalin tuftiyin akked ssker. Ssyin, ad tteddun ad cennun yiwen n ccna:\n“A lalla tafsut a m yijeǧǧigen\nA tikli n tsekkurt ger yiberwaqen\nNekk muggreɣ-kem-in s ucewwaḍ\nKemm tmuggreḍ-iyi-d s yijeǧǧigen\nAnebdu, ad yeṭṭenṭen\nIɣezran, ad qqaren\nIkufan, ad ččaren”.\nTiḥdayin-nni, ad qqiment deg unnar, ad ssersent lfuḍa ɣef lqaεa, ad ssersent fell-as tuččit-nni wwint yid-sent, ad\ncennunt, ad ssiɣritent. Ma d arrac-nni, ad ruḥen ad d-awin ijeǧǧigen iwumi qqaren “tixlulin” i teḥdayin-nni. Syin, ad\nččen akk tuččit-nni lwaḥid.\nMi kfan, ad d-uɣalen s ixxamen nsen, ad tteddun, ad cennun, tiḥdayin ad ssiɣritent.\n1- Di kra n tefyar, eg-d agzul i uḍris-agi.\n2- Yella wurar-agi, ass-a? Acuɣer?\n4- Fren tiririt yelhan : Awal “tafsut” yekka-d seg umyag :\n5- “Ikufan, ad ččaren”:\n s zzit\n s waman\n s yiniɣman, irden d temẓin.\n1- “Tiḥdayin-nni, ad qqiment deg unnar, ad ssersent lfuḍa ɣef lqaεa akken ad ssersent fell-as tuččit-nni wwint yid-\nAcu i d azal n wurmir s tzelɣa “ad” di tefyirt-agi?\n2- “Mi kfan, ad uɣalen s ixxamen nsen”.\n Err tafyirt-agi ɣer wudem wis sin unti asget.\n3- Efk-d talɣa d twuri n yal awal di tefyirt-agi:\n“Arrac, ad cennun; tiḥdayin, ad ssiɣritent”.\nFren yiwen wurar, tgelmeḍ-t-id di 10 ar 12 n tefyar:\n- Tuqqna tuffra\n- Tameɣra n tεacurt…\n(Tzemreḍ ad ferneḍ urar nniḍen.)\nIrem wis 18\nUlac win ur nessin asirem n Mḥend Uccen, Mḥend Uccen aqbayli. Asmi rran ɣur-s ttren-t ɣef wamek yettwali\ntillay, ha-t-a-n wayen i asen-d-yerra: “tagrest yumayen, anebdu εamayen, lexrif xerfayen !”.\nTafsu, tizzegzewt-is, ccna n yigḍaḍ, aregreg n yiɣeẓran, tizzerwelt n yigenni, tumert n tmurt, ur rzin ara Mḥend\nUccen. Netta ur yettargu ara, maca yeḥrec. Neẓra-t akk.\nDi tegrest, irewwu-tent…yerna mačči ala netta. Yella laẓ, yella usemmiḍ. D ageffur, d adfel, d aḍu. Di tẓegwa, ur\nd-yeggri kra i Mḥend Uccen. Deg yikufan daɣen ur d-yeggri kra i yigellil. Daymi uccen d yigellil kerhen i si tagrest. Ma\nterra tmara, sin wussan kan i tegrest.\nAyen ara yefk azal wuccen i yijeǧǧigen d tizzerwelt n tegnawt ? Wi yeẓran? Ahat, netta di lexrif i yettaf tafsut-is.\nIguza n tẓurin werraɣen d tbexsisin yessubezgen, d widen i d ijeǧǧigen-is yefsan, d tagi i d tafsut n wuccen, d tafsut n\ntidet di tmurt. Ma d tafsut nniḍen, tin akken n yinaẓuren, ula iwumi-tt, ulac deg-s tudert.\nAnebdu igerrez. Ad d-nemger irden d temẓin, ad ten-nečč. Llan yibawen d ujilban; syen ad d-yernu ḥebb –lemluk,\nifires d uberquq. £as ma yella d aɣamac, ɣas ma yella tafukt tettceqqiq akal, tessɣaray aṭas tiliwa, tettḍurru medden,\nayen i d aɣ-yerzan aṭas d asewwi-nni i tsewway tiyedrin. Anebdu d tallit n tmegra d userwet: tikanniwin ad ččarent\ndaɣen, ikufan ad neflen, tibulgiwin n tweḍfin ad ttfeggiḍent. Nḥemmel aṭas anebdu: akken ad as-nerr tunṭicin i d aɣ-dyettak, ad as-nefk sin n yiseggasen d ayla-s. Maca yessefk-as ad yeffeɣ kan s tuffra ula d netta!\nAss-n ad d-yuɣal lexrif ara idumen ! Lexrif ad d-yaweḍ s tbexsisin-is d ugdal-is alamma serrḥen wat taddart. Asmi\nara yekkes ugdal, as nili akk di tmeɣra. Segmi ara d-tefrari tafat, ixxamen ad qqimen d ilmawen; tiferkiwin ad ttarrant\nahu n tumert. Ass amenzu n lexrif d ass n tumert.\nImi yiwen ur yettnadi fell-aneɣ, ngerrez ! Ulac din awal. Tibexsisin tisemmaḍin d tẓurin, nessen ad tent-nečč.\nNessen-asent acku nḥemmel timeɣrusin nneɣ d tarriwin nneɣ. Lemmer zemren ad fehmen tayri nneɣ wat temdinin\nyettaɣen s kilu iɣemmayen nneɣ, ad ttasmen deg-neɣ! Maca ur fehhmen ara. Tella tumert ur nettnuz, tella tumert ur dnettufrar ara ɣef wudmawen, tumert yettmaččan s tuffra. Tumert-agi, ala nekkni i tt- yessnen mi ara nekker ɣer\ntferkiwin nneɣ ad d-nekkes tibexsisin tuli nnda.\nLexrif, izerri. Deg yimawen nneɣ, tettɣamay-d tiẓedt d tebnen n tbexsisin tineggura. Timeɣrusin, ad refdent ifurkan\nnsent amzun yudef-itent usemmiḍ, amzun ttuεerrant. Tasusmi, ad d-ters di tferkiwin, iberdan ad ttun medden. Mḥend\nUccen ad yettnemḍar di tɣeẓrawin, wissen ma ad d-yemmagger kra n yiniɣem yeffren ddaw yiferrawen iwraɣen. Ad ttafeḍ yebda ikennu i tzagurt-is. Lexrif ifukk, yeẓra d acu i t-yeggunin.\nMulud Ferεun, Amulli, tasuqilt\nS ɣur Yidir Ḥmed Zayed.\n1- Anta tallit i iḥemmel Mḥend Uccen? Acuɣer?\n2- Uccen d yigellil, kerhen i sin tagrest. Acuɣer?\n4- « Asmi ara yekkes ugdal, ad nili akk di tmeɣra ». Ssegzi-d tafyirt-agi.\n5- Suffeɣ-d seg uḍris sin yismawen n tigawt. Ssemres-iten di tefyar s ɣur-k.\n1- “Tumert-agi, ala nekkni i tt-yessnen mi ara nekker ɣer tferkiwin nneɣ ad d-nekkes tibexsisin tuli nnda”.\nSsenfel amqim “nekkni” s umqim “nettat”.\n2- Semmi isumar n tefyar-agi:\n Asmi ara yekkes ugdal, ad nili akk di tmeɣra.\n Imi yiwen ur yettnadi fell-aɣ, ngerrez.\n £as ma yella tafukt tettceqqiq akal, tsewway tiyedrin.\n3- Efk-d talɣa d twuri n yal awal di tefyirt-agi: “di tegrest, irewwu-tent”.\nC / Asefali s tira:\nI kečč, anta tallit i tesmenyafeḍ? Acuɣer?\nIrem wis 19\n(…)Yiwen wass, qqimen akka di tejmaεt, la heddren, mkul wa d ayen i d-yettmeslay. La d-jebbden sya d sya,\nalmi , seg wawal ɣer wayeḍ, wwḍen-d ɣer temεict: wa yini-as: ɣlay cci, wa yini-as: nemmut di laẓ ! ( D ayen iɣef\nheddren wat zik i la heddren ar tura ! ) Lḥaṣun, wa yini-as akka , wa yini-as akka. Dɣa, yenṭeq-d Lḥusin At Ceεban,\n- Ay atmaten, bɣiɣ ad awen-d-iniɣ yiwet, uggadeɣ ur iyi-tettamnem ara…\nSusmen yakk. Nnan-as:\n- D acu? Yenna-asen-d:\n- Yyaw ad awen-d –ḥkuɣ. Uǧweɣ-d litra n zzit, teṭṭef-iyi aggur ; uǧweɣ-d εecra n litrat, ṭṭfent-iyi aggur!\nDɣa, wa yetthuzzu aqerruy-is, wa yettaḍsa: nnan-as yakk:\n- Amek akka? Tagi dɣa, err-itt ɣer yiciwi-k: ur tḍerru. Ma teṭṭef-ak litra aggur, εecra n litrat ad ak-ṭṭfent εecra\nwagguren: tagi, aqcic n yiḍelli ad tt-yefhem !\n- Lameεna rǧaw ad awen-d-iniɣ. Asmi i d-uǧweɣ litra, teddehhin-aɣ-d temɣart cwiṭ cwiṭ kan: tiqqit tiqqit, almi\nyewweḍ waggur, tfukk; asmi i d-uǧweɣ εecra n litrat, neddehhin s ufenǧal; mi d-nuqem acewwaḍ, ad t-neččar d zzit\nalamma tekka-d s nnig terbut: asmi yewweḍ waggur diɣen fukkent ! …\nBelεid At Σli, Les cahiers de\nBelaid ou la Kabylie d’ antan,\nIsebtaren 369, 370\n1- Efk-as azwel i uḍris-a.\n2- Acu-tt tmusni i yezzuɣur uḍris-a?\n3- Acu-t wanaw n uḍris-a?\n4- Suffeɣ-d seg uḍris sin wawalen d inemgalen. Ssemres-iten di tefyar s ɣur-k.\n5- Seg umyag “ aǧew, suffeɣ-d sin yismawen, tiniḍ-d talɣa nsen.\n1- “ Uǧweɣ-d litra n zzit, teṭṭef-iyi aggur ; uǧweɣ-d εecra n litrat, ṭṭfent-iyi aggur”. Err tafyirt-agi ɣer wurmir, udem wis\n2- “ Asmi i d-uǧweɣ εecra n litrat, neddehhin s ufenǧal”. Semmi isumar n tefyirt-agi.\n“ Teddehhin-aɣ-d temɣart cwiṭ cwiṭ”.\nDeg uḍris awezzlan n 8 ar 10 tefyar, ini-d acu i tfehmeḍ deg uḍris-agi.\nIrem wis 20\nYidir d Masin: timlilit d unagraw n yiṭij\nAzul, isem-iw Yidir. Usiɣ-d ɣer wakal i wakken ad ẓreɣ ameddakkel-iw Masin. Aṭas aya, amtiweg anda zedɣeɣ\nzik, yella yecbeḥ, igerrez am wakal. Lemmer ur nelli d ungifen, nekkni s yimezdaɣ ines, lemmer ur ngi deg-s timqersa\ntimeqqranin, yalli ar ass-a mazal-it igerrez. Dɣa yessefk fell-aɣ ad t-neǧǧ i wakken ad nebnu amtiweg nniḍen.\nTura, yessefk ad nḥader ayen akk ntegg, neɣ ma ulac ad t-nhudd diɣen, dɣa ad nemmet. Ur tegget ara am nekkni,\nur ssebluluɣet ara tawennaḍt. D ayen isehlen nezzeh, ad t- twalim mi ara teɣrem timεayin nneɣ. Ar timlilit, ar tadyant i\nDeffir usikel-agi igerrzen, anaw yufeg taggara ɣef temdint qbel ad d-ires. Ad asen-yili d amxalef !\n… dɣa deg unẓul, amenẓaw n wadda d amellal akk, idel-it ugris.\n… “Ahat ur yeḥmi ara lḥal dinna”, i as-yenna Masin.\nYidir d Masin, ttwalin tura aneẓruf n Usṭrali. Imir-n, tban-d yiwet n tefsert tameqqrant, d tazegzawt, d tiẓgi\nYidir yenna-as: “ Tura nettafeg ɣer Wabrist, d netta i d adrar yejjerjren deg umaḍal. Anaw, yebda yettrus s akal”.\n- “Twalaḍ a Yidir, azgen n wakal yewlelles, yerna Yurub teεreq!”.\n- “Ala”, i as-yerra Yidir, “imir-a, tella di tama nniḍen. Llinna d ass di Yurub, ma d tura d iḍ: Akal itezzi ɣef yimanis am tẓerbuḍt. Iṭij yettak-d tafat i tmura s nnuba”.\n- “ Muqel a Masin, ttesεa yimtiwgen n unagraw n yiṭij. Win yuẓan ɣer yiṭij isem-is Markur, win i t-id-iḍefren d\nWanes, wis tlata d Akal nneɣ, deffir-s Meɣres, dɣa yella Yebṭer, d netta i d azuran deg-sen. Deffir-s Wasturn, Wranes,\nNebtun, Bluten. Ineggura-agi beεden”.\n…Yesxec s wayen yettwali, yessemɣer tamuɣli n ugugẓer ɣef yimdunen n Waggur. Masin, netta yettaru ajernanis, yessikid itran deg ugugẓer.\nMi fukken imekli n tnezzayt, Yidir yuɣal ɣer yisudfen n wanaw allunan. Tiremt tamezwarut i ččan deg wanaw\ntessewhem ameddakkel nneɣ Masin.\n-“Muqel a Yidir, d taḍsa, tiɣawsiwin akk ttafgent, zzint-as-d !”\n- “Tuččit deg terẓukt ur teshil ara !”, i as-yenna Yidir.\nTimεayin n Yidir d Masin\nYura-tent Bernard Le Fusteg d\nJean dupuis, Yerra-tent-id ɣer tmaziɣt\nKamal n At Zerrad, 1996.\n1- Amtiweg “Akal”, d wis krad deg unagraw n yiṭij. Acu i d azal n wayagi?\n2- “ Ur ssebluluɣet ara tawennaḍt”. Amek?\n3- Acu-t wanaw n uḍris-agi ? Acuɣer ?\n4- Ssegzi-d tafyirt-agi : « Azgen deg wakal yewlelles ».\n5- « D netta i d adrar yejjerjren deg umaḍal ». Ssenfel awal yettuderren s uknaw-is.\n1- “Usiɣ-d ɣer wakal i wakken ad ẓreɣ ameddakkel-iw Masin”.Err tafyirt-agi ɣer wurmir, udem wis sin asuf.\n* Usiɣ- ɣer wakal i wakken ad ẓreɣ ameddakkel-iw Masin.\n* Amtiweg anda zedɣeɣ zik, yecbeḥ.\n3- efk-d talɣa d twuri n yal awal di tefyirt-agi: “ Yessemɣer tamuɣli n ugugẓer”.\n“ Iṭij, yettak-d tafat i tmura s nnuba”. Deg uḍris imsegzi n 8 ar 10 tefyar, ini-d amek.\nIrem wis 21\nYidir d Masin: Tamdint\nKullas, iteddem Masin aqrab-is. Akken ad n-yaweḍ s aɣerbaz, yessefk-as ad yezger tamdint tameqqrant.\nKra n wussan aya, Masin yettusu aṭas.\n- “Ahat yewwet-iyi waḍu”, i as-yenna Masin, “ tagerjumt-iw teqreḥ-iyi”.\n- “Ayagi yekka-d seg ubluleɣ, i t-yessefhem Yidir.\n- “Abluleɣ ?”, i t-yesteqsa Masin.\n- “Ih, ih, abluleɣ”, yules-as Yidir, “llant aṭas n tkerrusin, agaz nsent n wufuɣ d akelwan”.\n- “Yella daɣen uɣebbar useḥmu n tnezduɣin, irennu i wabbu ».\nYenna-as Yidir : « Muqel ziɣ ayen i d-yettnulfun seg waya : asebdad n tebḥirt tazayezt, yumes akk”.\n- « Maca yella wayen nniḍen », i t-yessefhem Yidir. “Yella daɣen wabbu n yiwzinen i d-yettawi waḍu ɣer\n- “Ha-t-a-n acimi tettusuḍ”, i t-yessefhem Yidir. “ Maca abluleɣ d igedrez daɣen, yesseεyuyen allaɣ nneɣ”.\n- « Ulac tifrat ? », i t-yesteqsa Masin s unezgum.\n- « S tidet tella », i as-yerra Yidir, « d amedya, s umserɣu war aldun, tikerrusin ad ilint zeddigit, abbu nsent ur\nyettili ara d akelwan aṭas”.\n- “Nezmer daɣen ad nesseqdec imesniyen yezdin: aṭubis, aṭramwi d yizziwten”.\n- “I wakken ad nessenɣes abbu n yiwzinen, yeshel, yessefk ad asen-neg timsizdag i yinzelliwen”.\n- “Akken ad nerr tamdint d tanajjamt, nezmer daɣen ad nernu ugar n yimeḍqan i yiterrasen”.\nYenna-as Masin: “Ad yili d ayen igerrzen lemmer ad nernu ugar n yimukan izegzawen”.\n- “D tidet, yernu lemmer yal yiwen deg-neɣ ad yeqdec kan cwiṭ, d amedya ad iḍegger ikaɣḍen ines ɣer tfersin, d\nayen ara yilin d axlaf”, i as-yerna Yidir.\n- “Teẓriḍ, s tigawin-agi akk ara nidir axir di temdinin nneɣ”.\n1- Masin, yettusu, teqreḥ-it tgerjumt-is. Acuɣer?\n2- Acu i d tifrat i wugur-agi?\n3-Acu-t wanaw n uḍris-agi?\n4- Ssegzi-d tanfalit i d-iteddun : « Imesniyen yezdin ».\n5- “Masin yettusu”. Seg umyag yettuderren, sileɣ-d isem tesmerseḍ-t deg tefyirt s ɣur-k.\n1- “Kullas, iteddem Masin aqrab-is. Akken ad n-yaweḍ s aɣerbaz, yessefk ad yezger tamdint tameqqrant”. Err tafyitragi ɣer wudem amezwaru asget, bdu-tt akka: “Kullas, nteddem…”\n2- Semmi isumar n tefyirt-agi: “ Akken ad n-yaweḍ s aɣerbaz, yessefk ad yezger tamdint tameqqrant”.\n3- Efk-d talɣa d twuri n yal awal di tefyirt i d-iteddun:\n“ Yessefk ad asen-neg timsizdag i yinzelliwen”.\nTaneẓreft, d ugur nniḍen i tettidir twennaḍt. Deg uḍris awezzlan n 10 ar 12 n tefyar, ini-d:\n- Ansi i d-itekk wugur-agi?\n- Amek i nezmer ad as-neg talast?\nIrem wis 22\nYidir d Masin:Tizemkin\nYidir d Masin wwḍen-d ɣer Usfaylu Agafa. Qqimen ɣef tɣalaḍt n ugris akken ad ssalin yiwen uneqqis ɣef\ntmeddurt n tzemkin.\nAzekka-nni tanezzayt, Masin yelsa iceṭṭiḍen uneggaḍ, acku dagi aman d isemmaḍen aṭas. Arrum akk ihegga\nmebla ma nettu, s tidet, tiqreεtin n wuksijan !\nImi igezzem usemmiḍ, Yidir yufa kra n wuguren akken ad yesselḥu asmamaḍ n teflukt taruzzrant. Imir-n, imeddukkal\nnneɣ i sin ruḥen ad mlilen d tzemkin, d nutenti i d timufayin akk ɣef waxxuten n umtiweg nneɣ.\nDeg ubrid nsen, mmugren-d yiwet n terbeεt n yidemriyen sseḥmayen iman nsen s turart, negḍen i unadi n tuččit i\nDeffir yiwen umecwar n uzgen n ssaεa, Masin iwala ifi n waman. Yewhem, yesteqsa Yidir: “ D acu-t?”\n- “D tizemkin i yettsuḍun”, i as-yerra Yidir, “muqel ay ack-it !”\nKra n teswiεt akken, Masin ur yumin ara ayen ẓerrent wallen-is. Timɣilt annect ila-tt teffeɣ-d, twet udem n\nwaman, tessker zzedwa.\n-“Teẓriḍ a Masin, tizmekt d tayemmat m tmaẓẓagin i imeqqren deg umaḍal, akken ad tessuṭṭeḍ arraw-is”.\n- “ Arraw-is izuranen”, i as-yenna Masin.\nImir-n, yiwen uɣerrabu ameqqran bu teskimt yessaggaden, yella yettaẓ-d ɣur-sen.\n- “Ayɣer i d-yusa ɣer da?” yesteqsa Masin.\n- “Aɣerrabu-agi d awzin”, i as-yerra Yidir, “yusa-d ad ineɣ tizemkin”.\n- “Acuɣer?” yennezgem Masin.\nYidir iger-d nnehta: “ Acku s tassemt nsent i teggen ifuras n ccbaḥa !!!”\nTikkelt-a, Masin ur yumin ara ayen sellen yimeẓẓuɣen-is.\nYidir yekker iruḥ s aɣerrabu, yuli fell-as.\n- “Yessefk ad tfakkem imenɣi n tzemkin neɣ ma ulac ad negrent akk”, i as-yessefhem i umenzaḍ. “Aya yettwagdel,\nṭṭixret ssya !”, i as-yerna s tezmert. Ziɣ mačči d aqesser i yettqessir, ameddakkel nneɣ Yidir.\nAmenzaḍ dɣa yedhec, yessuneḍ i udefrir ines ad uɣalen ansi d- usan. Aɣerrabu iruḥ, tfukk tiggdi.\n- “Amaqwa-k amaqwa-k a Yidir !Tizemkin , nnejbarent”, i as-yenna Masin.\nMasin yefreḥ. Yezmer tura ad yengeḍ akken ad yemlil d yisiffanen-agi ifeḥcucen, ad yeg aneqqis ines.\nD ayen yessewhamen ! Masin yettaẓ-d ɣer tzemkin, nutenti i wakken ad snemmrent sin yimeddukkal nneɣ,\ntturarent s dat n tkumart.\nMi yekfa usaru, Yidir d Masin ǧǧan taɣalaḍt n ugris. i tikkelt taneggarut, fkan azul i yidemriyen, i mazal tturaren\n1- Acu yewwin Yidir d Masin ɣer Usfaylu Agafa?\n2- Yidir, yugi imenɣi n tzemkin. Acuɣer?\n4- « Tizemkin, nnejbarent ». Amyag “nnejbarent” d asuddim. Efk-d talɣa-s. Ssemres-it di tefyirt s ɣur-k.\n5- “Yessuneḍ i udefrir ines”. Ssenfel amyag yettuderren s uknaw-is.\n1- “Yusa-d ad ineɣ tizemkin”. Err tafyirt-agi ɣer wurmir, udem wis sin amalay asget.\nYusa-d ad ineɣ tizemkin.\nAd uɣalen ansi d-usan.\nYusa-d ad ineɣ tizemkin acku s tassemt nsent i teggen ifuras n ccbaḥa.\nMi yekfa usaru, Yidir d Masin ǧǧan taɣalaḍt n ugris.\n3-Efk-d talɣa d twuri n yal awal di tefyirt-agi: “Yessefk ad tfakkem imenɣi n tzemkin”.\nDi tmurt nneɣ, aṭas n waxxuten i inegren. Deg uḍris awezzlan n 8 ar 10 n tefyar, efk-d amedya, tiniḍ-d acuɣer d wamek\ni nezmer ad nesseḥbiber fell-as.\nIrem wis 23\nYidir d Masin: Timlilit d umtiweg nneɣ, Akal\nYidir la yettmerriḥ deg yiwen uftas acebḥan, ijdi ines d areqqaq. Yewḥel imi yiwen ur yelli, yeqqim iman-is.\nIkemmel amerreḥ ines, taggara yemlal d yiwen uqcic amecṭuḥ, yettban-d yeḥzen.\n- “ Azul, isem-iw Yidir, acu i k-yuɣen, yella kra i k-iceɣben?”\n- “ Azul”, i as-yerra uqcic-nni amecṭuḥ, “ isem-iw Masin”.\n- “ Usiɣ-d ad urareɣ ɣef uftas, maca ẓer ayen i ufiɣ dagi: tibbaḍin n taɣarin iṣedden, tiqreεtin n umlis, imastalen n\n- “ Ula d icekkaren imeεfunen n warṣaḍ llan !”, i d-yerna Yidir.\nMasin yenna-as: “ Ufiɣ-as ixef-is, yya-d ad as-nebges, ad nessizdeg ayagi akk”.\nDɣa, ddmen tagult, axebbac, taberwiḍt, bdan ccɣel.\nMelmi fukken, uklalen yimeddukkal-agi nneɣ tissit n ukas ameqqran n yiẓem.\nTura, imi zeddig uftas, Yidir d Masin zemren ad uraren ddabex. Mi yettali ddabex deg yigenni, ad as-tiniḍ d iṭij\nDeffir turart n ddabex, yidir yeεreḍ Masin ad yerzu ɣef umeɣrad deg wanaw ines allunan. Masin yefreḥ,\nyettεeggiḍ: “ amarezg-iw ! amarezg-iw !”\n£iwel, ad nheggit iqecciwen nneɣ, ɣur-k ad nettu snunar.\nKullec ihegga, ṭṭfen abrid ihi ɣer tɣerɣert uciri, ansi ara d- teqleε tmezḍit.\nYesmures uciri, dɣa Yidir d Masin ttmuqulen Akal seg useksel n wanaw, sexcen: Amtiweg nneɣ yemyuttal deg\nyiwet n tafat tacebḥant, d tazerqaqt, tessedhac.\nQbel ad yeṭṭes Yidir, iḥekker akk timacinin, dɣa yesselḥa amenhar amussman.\nAnaw yeḍfer abrid-is di tallunt, ma d Masin yettnuddum, netta yettargu ad yissin imtiwgen nniḍen.\n1- Yidir, yemlal d yiwen uqcic amecṭuḥ, yettban fell-as leḥzen. Acuɣer?\n2- Amek i as-d-ufan tifrat ?\n4- Suffeɣ-d seg uḍris tanfalit yessenfalayen aserwes. Ssemres-itt deg tefyirt s ɣur-k.\n5- Suffeɣ seg uḍris aktawal n wanaw allunan.\n1- “Usiɣ-d ad urareɣ ɣef uftas”. Err tafyirt-agi ɣer wurmir, udem wis sin unti asget.\nUsiɣ-d ad urareɣ ɣef uftas, maca ẓer ayen i ufiɣ dagi.\nImi zeddig uftas, Yidir d Masin zemren ad uraren ddabex.\n3- “ Usiɣ-d ad urareɣ ɣef uftas”. Acu yessenfali wassaɣ ger yisumar n tefyirt-agi?\n4- Efk-d talɣa d twuri n yal awal di tefyirt-agi: “ Ufiɣ-as ixef-is”.\nAd yili terziḍ yiwen wass ɣer uftas, maca ayen tufiḍ dinna ur ak- yeεǧib ara. Ales-d deg uḍris awezzlan n 10 ar 12 n\nIrem wis 24\nUssan, d isemmaḍen. Yal ass amek-it akken; ɣas tella-d tafukt, am teslit deg wussan-is imezwura; ur treṣṣa ara\ntimukaz s dat wallen, d azellem i tettwazlam. Tafukt deg wussan-a n Furar akken, tikwal tedduri asigna, tikwal nniḍen,\nad d-teldi arquqen-is alamma tesreɣ aglul n win tt-icedhan. Timɣarin, ulac wi yettcedhin tafukt am nutenti, mi dtesqaccew kan ger usigna dɣa ad tent-tesseḍmeε, nutenti ikussmen di tegrest, tafukt “awi-d ukan!” ara ak-inint. Diɣ\nnetta, akken kan ara d-tḍil, ad d-teffɣent ssya u ssya, ad msawalent, ad fesrent iḍarren nsent deg yifergan, di tzenqatin,\nam yiberriqen-nni n yiweǧǧiben. Win iεeddan , ad tent-yaf qqiment ẓẓiẓinent, almi d-teffɣen yiraggen deg yiceṭṭiḍen\nnsent. Teffɣent-d d tirebbuyaε, ad mwanasent, ad llment awal, tid yestufan ttellment ula d taduṭ, tiyaḍ nniḍen, d awal\nkan. Ula d winna d ccɣel […]\nTimɣarin, am wakken i as-yenna winna mi tent-tsumm tudert s dderya, s lḥif d yineẓman d ccɣel n lexla d win n\nuxxam, ad d-qqiment kan i wawal imi winna zemrent-as ɣas yekkes-asent zzman temẓi; am wakken i as-nnan: tiṭ telfeɣ,\nugel yeffeɣ. Awal, ur yeḥwaǧ ara ifadden neɣ tagecrirt neɣ taṭṭucin neɣ tuɣmas. Awal, akken ad d-yeffeɣ, yeḥwaǧ sin n\nyicenfiren d wul yeččuren d wallaɣ yestufan i wiyaḍ […]\nTimɣarin nneɣ, ḥemmlent awal, d axessar! D acu kan, di tegnit n Furar irewwi-d uḍemmin nsent d amessas imi\ntignawt ur tettbadda ara ɣef yiwen wawal; tettneqlab. Acḥal d tikkelt, mi d-tban tefsut, ad d-tsuffeɣ timɣarin; ad dmḥedwalent ssya u ssya , awal yettawi-d wayeḍ, wayeḍ yettawi-d gma-s. Akken kan ara d-stafint i wawal, ad asentyehwu yiɣimi, ad d-yuɣal usigna, ur uḥtament, netta daɣen, asigna di Furar, am yir inebgi, ur yettcawar ara, hakan ad dyesqulles.[…]Mi d-icberber nnig- –sent, ad d-yeglu s tili d usemmiḍ, dɣa ad d-teɣli tsusmi gar-asent am uεdil werǧin\nnurad.[…] Akken kan ara ḥulfunt temɣarin-nni i tsusmi tetteqqes ulawen nsent d usemmiḍ yeskuṭṭuf di tfekkiwin nsent\ntukmicin, ad refdent tilmesyar nsent ad kecment s axxam. Deg uxxam daɣen, ad uɣalent ad sqizzbent i lkanun ǧǧant ɣef\nwudem n tafukt n Furar timseḍḥit. Lkanun, netta, ur yesεi ara cceḥna, ad tent-imager s wul.\nAla timɣarin i as-yessnen i lkanun, netta yeẓra ayenni mi ara d-teqqim temɣart tama-s […] Lkanun, iḥemmel\ntimɣarin, yessen ad tent-imager mi ara d- rewlent i tnecnact n Furar. Yezmer i lbaḍna nsent, mi d-qqiment ɣer yiri-s, ad\nd-εiwdent akk deg wallaɣ nsent i wayen nnant d wayen slant.[…]\nTikli, HCA, 2004\nA/ Tigzi n uḍris:\n1- Acuɣer timɣarin nneɣ ḥemmlent tafukt d lkanun?\n2- Suffeɣ-d seg uḍris snat n tenfaliyin yemmalen aserwes.\n3- Di tullist-agi, anallas d azɣaray. Suffeɣ-d timitar i t-id-yemmalen.\n4- Suffeɣ-d seg uḍris sin yimyagen isuddimen tefkeḍ-d talɣa nsen.\n5- “Ad d-yuɣal usigna, ur uḥtamen”.Ssenfel awal yettuderren s uknaw-is.\n1- “Akken kan ara d-stafint i wawal, ad asent-yehwu yiɣimi, ad d-yuɣal usigna, ur uḥtament”. Err tafyirt-agi ɣer wudem\nwis sin unti asget.\n2-“Yessen ad tent-imager mi ara rewlent i tnecnact n Furar”. Semmi isumar n tefyirt-a.\n3-“Ḥemmlent awal”. Efk-d talɣa d twuri n yal awal di tefyirt-agi.\nS 6 ar 7 tefyar, eg-d agzul i uḍris-agi.\nAseɣti n yirem 1u\n1-Aḍris-agi d ullis, d tullist. (1)\n2- Tadyant-a, teḍra : di tegrawla n 54, di lgirra-nni, asmi llan Yirumyen, di lgirra n tmunnent , zik… (1)\n3-Sserɣen Yirumyen taddart acku :\n- imezdaɣ-is, ttεawanen imjuhad.\n- imezdaɣ-is, ur fkin ara afus ɣef yimjuhad.\n- imezdaɣ-is, ur uɣen ara awal n lεesker. (1,5)\n4- zik ‡ tura, imir-a. (1)\n5- At taddart, ur uɣen ara awal n lεesker acku: (1,5)\n- bɣan tilelli.\n- bɣan ad εawnen imjuhad.\n- d iεdawen nsen.\n- ddan d yimjuhad…\nB / Iferdisen n tutlayt: ( ɣef 6 wagazen)\n1-Azekka ad d-suffɣen imezdaɣ ɣer unnar, ad as-mekknen times i taddart. (2)\n2- Mi yemdel uẓekka n jeddi,\nbaba yekra-d takamyunt.\nAsumer imsentel n wakud (1)\nAsumer agejdan (1)\n3- Seg umyag “zdeɣ”, nezmer ad d-nsileɣ ismawen: azdaɣ, azaduɣ, amezdaɣ, tanezduɣt/ tamezduɣt. (2)\nAḍris ad yili d ullis. Aktazal, ad ibedd ɣef yisefranen-agi:\nTaferkit : -Asebter, zeddig? (0,5)\n-Tira, tettwaɣar? (0,5)\n- Asentel, iban?(1,5)\n- Aḍris, d ullis?( taɣessa n wullis tefrez?) (1,5)\nTutlayt : -Asemres n yinammalen n wakud d wid n wadeg.(0,5)\n-Asemres n yimyagen d tmeẓra. (0,5)\n-Asemres n umawal yerzan ullis. (0,5)\n-Aqader n yilugan n tira. (0,5)\n-Asigez n uḍris. (0,5)\nTaseddast / tazḍawt:\n-Tuṣka n tefyar tummidin. (0,5)\n-Tuqqna ger tefyar d tseddarin. (0,5)\n-Aqader n yilugan n tezḍawt. (0,5)\nAseɣti n yirem w2\n1-At taddart, wwin yid-sen ṭṭbel d lɣiḍa akken ad srewlen lewḥuc.(1)\n2- Tebda tegnit tettbeddil fell-asen mi akken yebda yigenni yettuɣal d aberkan.(1)\n3- £er taggara, snegren-ten lewḥuc.(1)\n4- Anemgal n wawal “iɣerrez” ‡yefsi.(1)\n5- Snat n tefyar ideg awal “tagnit” d agetnamkan:\nDi tegnit n ddiq i d-yettban urfiq. (1)\nSqeεden tagnit akken ad εemren urar.(1)\n1- Tiririt n tefyirt ɣer wunti: (1)\n“Mmɣent sut taddart armi d tiẓgi n lewḥuc ; zedment armi εyant, acemma ur tent-id-iluεej ».\n2- Asemmi n yisumar n tefyirt tuddist :\nMi yebda ifennu uzizwu,\n3- Tasleḍt n tefyirt:\nD amyag n tigawt, yefti D\nɣer yizri, udem wis 3 tumyigt.\nSnegr: d afeggag.\nN: d amatar udmawan n D amigaw n umyag.\nwudem wis3 amalay\nD asemmad usrid n\nD amqim udmawan n umyag.\nwudem wis 3 amalay\nAd yili uḍris d ullis deg ara d-talseḍ amek tekfa tedyant s talwit d tumert. Yessefk ad yili ireṣṣa ɣef yizri, ad yebded ɣef\nwudem wis 3 amalay asget.\nAd yili ufares yelha ma:\n1- yettwaɣar s sshala:\nAsebter , zeddig? (0,5)\nTifyar, rsent ɣef yilugan n tjerrumt?(1)\nAmawal, yedda d usentel?(1)\nIlugan n tira, ttwaḍefren?(1)\n2-yezḍa akken ilaq:\nYeddes uḍris d tiseddarin?(0,5)\nTella tuqqna ger tseddarin?(0,5)\nYettwaseqdec wudem wis 3 amalay asget?(0,5)\nTimeẓra n yimyagen, ddant d tilawt?(0,5)\nTtwasmersen yinammalen n wadeg d wid n wakud?(0,5)\n3- yedda d usentel i d-yettunefken:\nAḍris, d ullis yemmden?(0,5)\nAḍris, yebna ɣef tɣessa n wullis ?(0,5)\nYekfa uḍris s talwit d tumert?(0,5)\nAseɣti n yirem w3\n1-Ass-a, tajmeεt n taddart yettsuḍu deg-s waḍu:\na/ d tilemt(1)\nb/ acku seg wasmi d- tekcem trisiti d tilibizyu, irgazen ur teffɣen ara seg uxxam.(1)\n2- Ayagi, yegla-d:\n¾s unɣas n teywalt ger yimdanen (0,5)\n¾s unɣas n wassaɣen ger yimdanen (0,5)\n¾s rrwaḥ n waṭas deg wansayen nneɣ\n¾tugna, teṭṭef amkan n wawal…\n3-Ha-t-a wacu i gziɣ di tefyirt di tefyirt-agi:\nAzayer, d tabaqit-nni i nettwellih s igenni i wakken ad d-neṭṭef yis-s tilibizyunat n ddunit. Am wakken ssemdint urawen\ns igenni i wakken ad aɣ-d-awint yir ansayen. (1)\n4- Awalen inemgalen:\nTeččur ‡ d tilemt (0,5)\nεemmrent ‡ xellunt (0,5)\n5-Ha-ten-a kra n wawalen yezdi uẓar d wawal\nAgris, ssegres, asegres, gres, imsegres…\n9 Tagres, d tallit n usemmiḍ d ugris.\n9Di cebrari, gersen waman deg yiɣeẓran.\nB/ Iferdisen n tutlayt:\n1-Di tefyirt-agi, azal n wurmir s tzelɣa “ad” d tannumi. (1)\n2-Ad semmiɣ isumar n tefyirt tuddist:\n) D tajmeεt\niɣef tebna taddart.\n)Asmi tella d tiẓgi,\nteččur d lewḥuc.\nAsumer imsentel n wakud\nacku tura aman di tbernint.\n)Ur d-ttagment ara\nAsumer imsentel n tmentilt(1)\nTalɣa d twuri\nD isem unti asuf deg waddad ilelli.(0,5)\nD isem anammal n usentel.(0,5)\nD amyag yeftin deg yizri, udem wis 3 unti asuf.(0,5)\nD tafyirt taddayt tumyigt.(0,5)\n(t : d asentel, ččur: d aseɣru).\nD tafyirt taḥerfit tumyigt.\nAd yettwaseɣti uḍris almend n tfelwit n uktazal i d-iteddun:\nn - Aḍris, ɣur-s azwel ?\n- Aḍris, yebḍa d tiseddarin ?\n- Yeǧǧa ilem di tazwara n yal\n- Yeǧǧa ilem ger tseddart d tayeḍ ?\n- Tira, zeddiget?\nn - Aḍris, d imesfukel?\n-Yefka-d ifukal ilaqen?\n-Myezwaren yifukal akken ilaq?\n-Yefka-d tasemlilt di tseddart\n-Yessemsawi ger turda d tmeglurda\n-Yessemres tifyar yemmden?\n-Qqnent tefyar akken ilaq?\n-Yella wassaɣ ger yifukal?\nn - Yessemres awalen yemmalen\n-Yessemres awalen yemmalen tidmi?\n- Yessemres tisɣunin?\n-Yessemres akken iwata ilugan n tira?\n*amkan n yilem\nAseɣti n yirem w4\n1-Aḍris-agi, d imsegzi acku yessegzay-d uguren n twennaḍt s wudem n tussna, d wamek i nezmer ad ten-nekkes.(1)\n2-Ha-ten-a kra n wuguren i tettidir twennaḍt: iḥemmalen, isyaxen, times, taneẓreft, abluleɣ, angar n yiɣersiwen d\n3-Di tmurt-nneɣ kan, aṭas n yimɣan d yiɣersiwen i inegren acku ur ufin amḍiq yessulfen i tmeddurt nsen.(1)\n4-Aktawal n ugama: idurar, sswaḥel, izuɣar, lebḥur, isaffen, taneẓruft, tiẓegwa, iɣersiwen d yimɣan…(1)\n5-Sin yiknawen seg uḍris: imudaɣ= tiẓegwa.(0,5)\n¾Tiẓegwa, d turin n ddunit.(0,5)\n¾Si tallit n tegrawla ar ass-a, imudaɣ n tmurt-nneɣ ur llin bxir.(0,5)\nB / Iferdisen n tutlayt ( ɣef 6 wagazen)\n1-sin yimyagen di talɣa n umaɣun:\nyellan, yeggran, yettwaxedmen, izemren, yuḍnen, inegren, yessulfen ( akk d imyagen di talɣa n umaɣun n yizri ilaw)(1)\n2-Ad semmiɣ isumar n tefyar tuddisin:\n) Di tallit deg nella, aṭas n yiɣersiwen d yimɣan i inegren\nacku ur ufin amḍiq yessulfen i tmeddurt nsen.\n) D nettat\ni d tili nneɣ deg wussan n unebdu.\nAsumer agejdan (1) Asumer amassaɣ(1)\n3-Tiẓegwa, d imukan n usgunfu d tmerrit.\nTazelɣa n tilawt (0,5) Tasɣunt n tɣuni(0,5)\nAḍris, ad yili d imsegzi. Aktazal, yezmer ad ibedd ɣef yisefranen i d-iteddun :\n-Tettuqader talɣa n uḍris?(0,5)\n-Aḍris, d imsegzi?(0,5)\n-Tettuqader tɣessa n uḍris imsegzi ?\nHa-t-a wamek ara yili uɣawas n uḍris :\na/Tazwert :Ad d-tawi ɣef wazal n teẓgi.(d aḥric n usastan)(1)\nb/Asnefli: Ass-a, yessefk yal yiwen deg-neɣ ad yeg azal ameqqran i teẓgi.\n-Amek?(d aḥric n usegzi)(1)\nc/ Tagrayt: d aḥric n tsemlilt (0,5)\n-Asemres n umawal.\n-Asemres n yimyagen d tmeẓra.\n-Aqader n yilugan n tira.\n4/ Taseddast/ tazḍawt: (1)\n-Tuṣka n tefyar tummidin.\n-Tuqqna ger tefyar d tseddarin.\n-Aqader n yilugan n tezḍawt.\nAseɣti n yirem w5\n1-Tawaɣit meqqren i d-yeɣlin ɣef baba-s n Salem,tessaweḍ-it ɣer yinig:\n-yessenz akk lmal-is,yegla ula s tyuga. ( 0,5)\n-yerhen axxam d tferka…(0,5)\n2- Di tullist-agi ,anallas d awadem. (1)\nHa-tent-a kra n tmitar i t-id-yemmalen:\na/Imyagen deg wudem amezwaru asuf/asget: senndeɣ, nekker,nuɣal, ,neṭṭef,ur newwiḍ,negzem,nensa,ur gineɣ,,ad\nb/Imqimen iwṣilen deg wudem amezwaru asuf/asget:\n-n yisem: tiṭ-iw,iẓerman nneɣ...\n-n umyag:ur aɣ-d-yusi…\nc/Yezmer ad d-yernu imqimen ilelliyen:nekk,…\n3- £er taggara n yinig,ttuɣalen-d i wakken ad meḍlen deg wakal n tmurt. (1)\n4- Ha-ten-a wawalen ilan yiwet n takat d wawal “amɣar”:\n5- Tella teɣli-d fell-asen twaɣit meqqren. (1)\n1-“Anida i awen-yehwa awḍet(m),leqrar nwen d aẓekka,ad ken-id-ṭṭfent tmedlin,ad d-tuɣalem deg-i terkum.”\n2-Asemmi n yisumar n tefyirt tuddist:\nMi imed cwiṭ uqcic,\nad yeǧǧ taddart.\nAsumer imsentel n wakud (0,5)\nAsumer agejdan (0,5)\n3-Ad d-fkeɣ talɣa d twuri n yal awa di tefyirt. 0,25x7= (3,5)\n-D amyag ,yefti deg yizri,deg wudem wis krad unti asget.\n-D tafyirt taddayt tumyigt:(sburr:d aseɣru ,nt :d amigaw/asentel.)\n-D amqim udmawan,awṣil n umyag.\n-D asemmad arusrid\n-D isem amalay asuf deg waddad ilelli.\n-D asemmad usrid.\nC /Asenfali s tira: (ɣef 8 wagazen)\n- Aḍris ad yili d imesfukel.\n-Akken yebɣu yili ufran n unelmad,ha-t-a wamek ilaq ad yaṣek uḍris:\n-Tazwert : ad d-iger deg-s amgired n tmuɣliwin.\n-Asnefli: ad d-yefk deg-s:\n-tagrayt: d tasemlilt\n-awalen yemmalen asmizwer\n-imyagen yemmalen tidmi\n-Ad yessemres ilugan n tira i yelmed yakan.\nTafelwit n uktazal\nTalɣa n uḍris -Yebḍa unelmad aḍris-is d tiseddarin?\n-Yeǧǧa ilem di tazwara n yal taseddart?\nTimeṣkiwt n -Yegra-d unelmad di tazwara amgirred n tmuɣliwin?\n-Yefka-d ifukal iwulmen?\n-Ifukal myezwaren akken ilaq?\nn -Yessemres unelmad awalen yemmalen asmizwer?\n-Yessemres awalen d tenfaliyin yemmalen tidmi?\n-Tifyar qqnent akken ilaq?\nAseɣti n yirem w6\n1-Ha- tent-a kra n tmitar n twaɣit-agi: aṭṭan n ttifis,aɣurar,ajrad,tabzert d ssuq aberkan.(0,25x4=1)\n2-Aḍris-a d ullis n umezruy,acku yewwi-d ɣef yiwet n tallit deg umezruy n tmurt-nneɣ :\n(Lezzayer di tallit n ṭṭrad wis sin n umaḍal.) 0,5x2=1\n3-Ha-t-a wamek ara myezwaren wawalen-agi: (1)\n-Aṭṭan n ttifis\n-Tabzert d ssuq aberkan\nmeẓẓi /meqqer (1)\n-Asemres n yinemgalen deg tefyar:\n1- Ul nneɣ, meqqer; lebɣi nneɣ, meẓẓi.0,5\n2- Lecɣal n taddart meqqrit, nekkni nekker-d meẓẓiyit0,5\nB/ Iferdisen n tutlayt :\n1-Ad d-kkseɣ seg uḍris (2)\n¾Izri ilaw: tefra, tella, yebda, indeh, …\n¾Izri ibaw: ur terni, ur yewwiḍ, ur yelli,…\n¾Urmir aḥerfi: ara gganin\n¾Urmir ussid: yettuɣal, qqaren, ttemwalin, yettɣimi,…\n¾Amaɣun n yizri ilaw: iḍaεen\n¾Amaɣun n wurmir aḥerfi: ara yedlun\n2-Tafyirt tuddist tumyigt: “Yal wa yuɣal ɣer teblaḍt iɣef yuɣ tannumi yettɣimi.” 0,5\n-Tafyirt tuddist tarumyigt: “Ussu, d lqaεa;taduli, d igenni.” 0,5\n3-Tasleḍt: Aɣurar, yeskew tamurt. 0,5x6=3)\nD isem amalay asuf deg waddad ilelli.\nD amyag yeftin deg wudem w3 amalay\nasuf deg yizri ilaw.\nD isem unti asuf deg waddad ilelli.\nD isem anammal n\nY: d amigaw (asentel)\nSkew: d aseɣru\nYeskew: d tafyirt taddayt\nD asemmad usrid.\n-Aḍris n unelmad,yewwi-d ad d-banen deg-s (4)yiḥricen:\n1-Tazwara n useggas n xemsa u rebεin: aṭṭan n ttifis\n2-Yulyu xemsa u rebεin: aɣurar, ajrad, laẓ, tabzert d ssuq aberkan\n3-Taggara n useggas: rrεud ageffur,abruri…\nn uḍris (2)\n-Yebḍa unelmad aḍris-is d tiseddarin?\n-agzul, deg-s (4) yiḥricen n uḍris?\n-Iger-d ineḍruyen n yal aḥric?\n-Yella wassaɣ ger (4) yiḥricen n uḍris?\n-Tifyar, uṣkent akken ilaq?\n-Tifyar, qqnent akken ilaq?\n-Yessemres unelmad ilugan n tira i yelmed\n*Addad n yisem\nAseɣti n yirem w7\n1-Remḍan d twacult-is ,yesseggra-asen-d waṭṭan tawaɣit meqqren:\n-yessenz akk lmal-is,yegla ula s tyuga.\n-yerhen axxam d tferka. (0,5)\nHa-tt-a tefyirt i t-id-yemmalen: “Aṭṭan yessaweḍ-it ɣer telqeyt n wannuy.” (0,5)\n2-Ha-t-a wamek ara myezwaren wawalen –agi: aṭṭan,tawaɣit,areṭṭal,arhan,inig. (0,5)\n3-Aḍris-agi d tullist. (0,5) Ha-tent-a kra n tmitar i t-id-yemmalen: (0,5)\n-tadyant-is teḍra neɣ tezmer ad teḍru.\n-deg-s umlan i d-icudden ɣer wadeg,akud d yiwudam.\n-tcudd aṭas ɣer tallit deg it t-yura umeskar….\n-Anallas d awadem.(0,5)\nHa-tent-a kra n tmitar i t-id-yemmalen :\n*Imyagen deg wudem amezwaru asuf/asget: (0,5)\n-ur nezmir,ad nqam,ad nqabel,nezla…\n*Imqimen iwṣilen n umyag deg wudem amezwaru asuf/asget: (0,5)\n-abaɣur ara aɣ-d-iṣaḥen…\n*Ismawen n timmarewt: (0,5)\n-baba,jeddi, Dda Lewnis…\n4-Ad yawi iri =ad yeḥlu (0,5)\n5- Sin n yinumak nniḍen n umyag “awi” di tefyar: (1)\n- ad yawi i walbaεḍ .( ur as-yettarra ara awal)\n- ad yawi gma-s s aɣerbaz. (ad yeddu yid-s)\n1- – Ad d-suffɣeɣ seg uḍris:\n)Izri ilaw: yusa, werraɣ, nexrent, teḥma…(0,5)\n)Izri ibaw: ur nezmir, ur yeṭṭif…(0,5)\n)Urmir aḥerfi: ad nqam, ad nqabel…(0,5)\n)Urmir ussid: yettqaraε, yettṣerrif, irennu…(0,5)\n2-Tasɣunt: “akken”. (0,5)\nTessenfali iswi (0,5)\nD isem amalay asuf deg waddad\n-D amyag yefti deg wudem wis\nkrad amalay asuf deg yizri ilaw.\n-D amqim udmawan awṣil n\n-ɣer: d tanzeɣt,\ntelqeyt: d isem unti asuf deg\n-D asezwer n usemmad\nanammal n usentel)\n-D tafyirt taddayt\ntumyigt:(y: d amigaw,\n-D isem asemmad usrid\n-ɣer telqeyt;d asemmad\ns tenzeɣt (d asemmad\namaɣlayan n wadeg)\n-dasemmad n yisem.\n-n :d tanzeɣt\n-wannuy:d isem amalay asuf deg\nC / Asenfali s tira: (ɣef (8) wagazen)\nHa-t-a wamek ara myezwaren wawalen: aṭṭan, tawaɣit, areṭṭal, arhan n uxxam d tferka, inig\nTaɣult n ulmad\nTalɣa n uḍris\nYebḍa unelmad aḍris-is d tiseddarin?\n-Aḍris, d ullis?\n-Ttuqadren yiḥricen n wullis?\n-Yessemres inammalen n wakud?\n-Awalen igejdanen myezwaren akken\n-Ttwasmersen di tefyar akken ilaq? (2)\n-Uṣkent tefyar akken ilaq?\n-Yella wassaɣ ger yiḥricen n uḍris\n- Yessemres unelmad ilugan n tira i\nyelmed yakan?( asigez,\nameqqran,addad n yisem,tussda,adeg n\nAseɣti n yirem w8\n1-Taddart n Yisumar am teɣrast n tzizwa, acku imezdaɣ-is ttemyallen. (1)\n2-Deg uḍris-agi, yella uglam n wadeg, ladɣa di tseddart taneggarut. Ha-tent-a kra n tmitar i t-id-yemmalen: (1)\nisem n waddeg: taddart n Yisumar\ninammalen n wadeg:tawwurt ufella, tawwurt n wadda, tawwurt usammer, tawwurt umalu, azrug n wadda, azrug\nufella, ammas n taddart.\n3-Isumar, am wakken d yiwet n tzeqqa acku imezdaɣ-is ttemyallen, wa ur yettak afus ɣef wayeḍ… (1)\n4-Aktawal n tdukli: (2)\n¾Taddart n Yisumar am teɣrast n tzizwa.\n¾Ma teǧǧiḍ-as ilem,ad tt-tadef tnulya.\n¾Ur yelli wansi ara tekcem tissegnit.\n¾Mi d-tella tuffiɣt, ad as-dlen tacḍaḍt.\n¾Win ara ten-id-yennalen, yennul akk taddart.\n¾Ma yusa-d yinebgi, d inebgi n wat taddart yakk.\n¾Ma yella win yunfen, yunef i ubrid n wat taddart yakk….\n5-Tanulya, d aṭṭan yettaɣen tizizwa. (1)\nB /Iferdisen n tutlayt: (ɣe 6 wagazen)\n1-Ad d-suffɣeɣ seg uḍris: (1,5)\n)izri ilaw: teǧǧiḍ, yella, yennul, yunef, ẓran…\n)izri ibaw:ur yelli…\n)urmir aḥerfi : ad ssemɣin, ad tadef, ara tekcem, ad dlen…\n)urmir ussid:zeṭṭen, ttagin…\n)amaɣun n yizri ilaw: yunfen, yekkan, issersen…\n)amaɣun n wurmir aḥerfi:ara yennalen, …\n3- « Ad as-dlen tacḍaḍt ». (2,5)\nD tazelɣa n wurmir\nAd +dlen: d tafyirt taddayt\nAsD amqim awṣil n umyag\ntumyigt (dle: d aseɣru, n: d\nD amyag yeftin deg wurmir aḥerfi, amigaw).\nudem wis krad amalay asget .\nAs: d amqim asemmad\nD isem unti asuf deg waddad ilelli\nD isem asemmad usrid\n4-Ad semmiɣ isumar n tefyirt tuddist. (1)\nMa teǧǧiḍ-as kra n yilem,\nad tt-tadef tnulya.\nAsumer imsentel n tewtilt\nAḍris, ad yili d aglam n urmud. Ad d-yili useɣti almend n tfelwit n uktazal i d-iteddun:\n-Yeǧǧa ilem di tazwara n yal\n-Tira, tettwaɣar s sshala?\n- Aḍris, d aglam n urmud?\n- Asentel, iban ?\n- Ttuqadren yiḥricen n uglam n\nurmud : - aheggi i tcemlit\n- amek i d-tella tcemlit?\n- amek i tekfa tcemlit?\n- Yella wassaɣ ger yiḥricen n uḍris?\n-Yessemres amawal ilaqen i uḍris?\n- Uṣkent tefyar akken ilaq?\n- Qqnent tefyar akken ilaq?\n-Yessemres ilugan n tira i yelmed\n-addad n yisem…\nAseɣti n yirem w9\n1- Aḍris-agi, d tullist. (0,5)\n; Iḥricen n tullist: (0,5)\n9tagnit n tazwara\n9tagnit n taggara\n; Umlan yerzan: (0,5)\n9adeg:anagraw n Waṭlantik\n9akud: 14 di yebrir 1912…\n2-Aferdis amerway: Mi yewweḍ Tiṭanik ɣer tlemmast n Waṭlantik, yufa-d iman-is s dat n yiwen n udrar n ugris. (1)\n3-Aferdis amerway, yegla-d s twaɣit. (0,5)\n4-Isem n tigawt: lebni, tasusmi, tarewla, tuggdi, asellek, …(0,5)\n-Isem n umeskar: imsukal. (0,5)\n5-Ad smerseɣ awalen di tefyar:\n&Isem n tigawt: Si tmuɣbent n umeslay i d-tɣelli tsusmi. (0,5)\n&Isem n umeskar: Tuget n yimsukal, yečča-ten yilel. (0,5)\n5-tagnit= taswiεt (1)\n1-Aɣerrabu, ad yečč tiyita, ad t-kecmen waman.(2)\n2-i yemmalen: “i” d amqim amassaɣ (1)\ni umdan : “i” d tanzeɣt (1)\n3- Tasleḍt (2)\nD isem amalay asuf deg waddad ilelli, d isem anammal n usentel.\nD amyag yeftin deg wudem wis krad amalay asuf deg yizri ilaw, d\ntafyirt taddayt tumyigt.\ny: d amigaw/ asentel\nmmeɣ: d aseɣru\nAgzul ara d-yefk unelmad, ilaq ad yesεu (3)yiḥricen:\nntagnit n tazwara\noaferdis amerway d ukras n taluft\nptagnit n taggara.\nAd d-yili useɣti almend n tfelwit n uktazal i d-iteddun:\n- Aḍris, d ullis?\n- Asentel, iban?\n- Llan akk yiḥricen n tullist?\nYezmer ugzul ad yili akka:\nAss n 14 di yebrir n useggas 1912, Tiṭanik, iεebba ugar n 2000n yimsukal d waṭas n walzazen, icerreg agaraw n\nWaṭlantik, d abrid ɣer Marikan; d tameɣra.\nMi yewweḍ ɣer tlemmast n Waṭlantik, yufa-d iman-is s dat n yiwen n udrar n ugris; ulac tarewla.\nMa drus, 1500 n yimsukal, zedren deg ugaraw, ččan-ten yiselman; d tawaɣit.\nAseɣti n yirem w10\n1-Aḍris-agi, d ullis / d tullist. (1)\n2-Igellil-nni, yewwi tabernust-is ɣer ssuq akken ad tt-yessenz acku d ayen kan i yesεa ad iqabel yis-s timennifrit. (1)\n3-aferdis amerway: argaz-nni yewwin fell-as tabernust akken ad d-iciwer, ur d-yuɣal ur t-id-ixelleṣ. (1)\n4-amyag asuddim: yessenz ( d asswaɣ) (1)\nYiwen wass, Ǧeḥḥa yessenz axxam-is. (1)\n5-Seg umyag tezḍa, nezmer ad d-nsileɣ isem: azeṭṭa. (1)\n1-“Ad iruḥ ɣer Ccix Ben Σisa, ad as-yeccetki. (1)\niruḥ ɣer Ccix Ben Σisa, yeccetka-as.\nimsentel n tmentilt(1)\n3-Tasleḍt: “Yefka-as i urgaz azal n tbernust”. (3)\nD amyag yefti deg yizri ilaw, udem wis krad amalay asuf, d tafyirt\ntaddayt tumyigt (y: d amigaw /asentel, fka: d aseɣru)\nD amqim udmawan awṣil n umyag, d asemmad arusrid\n“i” d tanzeɣt.\n“urgaz” d isem amalay asuf deg waddad amaruz.\n“i urgaz” d allus n usemmad arusrid.\nD isem amalay asuf deg waddad ilelli, d asemmad usrid.\n“n” d tanzeɣt.\n“tbernust” d isem unti asuf deg waddad amaruz, d asemmad n yisem.\nAḍris ara d-yaru unelmad, ad yili:\n)d agzul n tegnit n tazwara d uferdis amerway\n)d tagnit n taggara.\nAd yettwaseɣti almend n tfelwit n uktazal i d-iteddun:\n- Yefka-d agzul n tegnit n tazwara?\n- Yefka-d agzul n uferdis amerway?\n- Yessugen-d akken ilaq taggara n\ntullist? ( Mi yuɣal yigellil s axxam s\nyifassen d ilmawen, amek i t-idtmugger tmennifrit…)\nAseɣti n yirem w11\nA / Tigzi n uḍris (ɣef 6 wagazen)\n1-Tettili-d twizi, mi ara yili kra n umahil iwumi ur yezmir yiwen.(1)\n2- Tettili-d twizi:\n akken imezdaɣ ad εiwnen win iwumi i d-yeɣli ccɣel ẓẓayen: asali n tnezduɣin, tamegra, alqaḍ n\n akken ad mεawanen yimezdaɣ di kra n ccɣel i ten-yezdin: afras, asizdeg n tliwa neɣ n twennaḍt s umata,\nasemsawi n yiberdan…(0,5)\n3- Aḍris-agi, d aglam n urmud amensay. (1)\n4-Ha-ten-a kra n yismawen n tigawt i yellan deg uḍris: tiwizi, alqaḍ, tamegra, amahil, azeṭṭa, asemsawi, asali, asizdeg.\n• Asizdeg n twennaḍt, yesḍuli ɣef yal yiwen.(0,5)\n• Taɣdemt-nneɣ, d azeṭṭa n tisist.(0,5)\n5- Ttaɣent abrid = ttawint abrid, ttaṭṭafent abrid.(1)\n1- Mi ara grent , deg umedya, tlawin abernus, ssawalent i tlawin nniḍen ad tent-id-εiwnent deg uzeṭṭa neɣ deg wayen\nyerzan taduṭ s umata. (2)\n2- Mi ara tili twizi,\nyettishil umahil. (1)\n3-Talɣa d twuri:“Ttaɣent-d abrid s teɣratin „ (3)\nD amyag yefti deg wurmir ussid, udem wis krad unti asget. D tafyirt\ntaddayt tumyigt (ttaɣ: d aseɣru, …nt: d amigaw / asentel).\nD tazelɣa n tnila.\nS: d tanzeɣt.\nTeɣratin: d isem unti asuf deg waddad amaruz, d asemmad s tenzeɣt\n( d asemmad amaɣlayan n wallal).\nUɣal ɣer tfelwit n uktazal n yirem wis 8. Yezmer uḍris ad yili akka:\nAseggas-a, tajmeεt n taddart-nneɣ, tsuffeɣ-d yiwen n rray: ayen i d-yezzin i taddart ad yettwafres. Ilmend n waya,\nimezdaɣ n taddart suddsen-d yiwen wass n tcemlit.\nUqbel ad d-yali yiṭij, irgazen, arrac, usan-d d izumal ɣer ubraḥ n tmezgida n taddart; dinna i yettunefk usihar.\nWa s umger, wa s tqabact neɣ agelzim, wa s tmencart; ulac win i d-yusan s yifassen d ilmawen.\nBḍan yirgazen d taggayin. Yal taggayt teṭṭef amḍiq-is, ɣur-s allalen iwatan i ufras. Zzin-d i taddart seg umalu s\nasammer, seg ugafa ɣer unẓul; akken armi yekfa ccɣel.\nKra tekka tcemlit, tulawin ttawḍent-d s tbaqyin n seksu, lqahwa d uyefki, lexfaf d tẓidanin; lḥaṣun d tameɣra.\nAkka, uqbel yal anebdu, yettili-d ufras i wakken ad tizdig taddart yerna ur d-ttilint twaɣyin iyes d-tgellu tmes. D\nwigi i d ansayen-nneɣ.\nAseɣti n yirem w12\nA / Tigzin uḍris:\n1- Tamɣart, tsuter itbir i mmi-s akken ad t-tezlu d asfel.(0,5)\n2-tifrat i d-tufa temɣart, telha; acku tefra ugur n uxxam-is mebla ma tsiɣ times ger mmi-s d tmeṭṭut-is. (0,5)\n3- Aḍris-agi, d ullis. (1)\nHa-tent-a kra n tmitar i t-id-yemmalen: (1)\nVadeg d wakud\nViḥricen n wullis\nVinammalen n wakud: armi d yiwen wass, asmi, azekka-nni…\n4-Sin yimyagen isuddimen: (1)\nVtessefru Â d asswaɣ\nVtettwakkes Â d attwaɣ\nVyettwaker Â d attwaɣ\nnKnant-d tseḍwa ibeεden, tettwakkes lxemsa ɣef yimi.\noYettwaker uxxam seg daxel.\n5-“win yeccḍen, ur as-nbezzer”: win ur nεemmed i tuccḍa, ad as-nsuref, ur as-nsutur tabezzart, ur t- nettezzem ara.(1)\n1-Ad rreɣ tafyirt ɣer wurmir deg wudem wis3 unti asuf.\n“Ula d taslugit, ass-nni, ad d-teǧǧ awal i yineggura”.(1,5)\n2-“Yekker mmi-s ad yeffeɣ”. Di tefyirt-agi, urmir s tzelɣa “ad” yessenfali “iswi”, yerna-d ɣef umyag ameskar “yekker”.\n3-Tasleḍt: “Tislit, tettaker tagella”. (1,5)\nD isem unti asuf deg waddad ilelli, d anammal n usentel ( d asezwer\nn usemmad imsegzi).\nD amyag yefti deg wurmir ussid, udem wis3 unti asuf , d tafyirt\ntaddayt tumyigt (t: d amigaw/ asentel, ttaker: d aseɣru).\nD isem unti asget deg waddad ilelli, d asemmad usrid.\n4-“Armi d yiwen wass, tfaq temɣart i teslit-is tettaker”.\nWass: d asemmad n yisem. (0,5)\nTemɣart: d asemmad imsegzi.(0,5)\nTeslit: d asemmad arusrid.(0,5)\nAḍris, ad yili d imsegzi. Ad yaṣek ɣef yiḥricen-agi:\n1-Tazwert: d aḥric n usesten.Ad d-iger deg-s unelmad talwit yejlan di kra n twaculin nneɣ.\n2-Asnefli: d aḥric n usegzi. Ad d-yessegzi deg-s unelmad anzi i d-yettunefken: “Anida ulac awal, yettili ccwal”. Dagi,\nad d-yemmeslay unelmad ɣef wugur n teywalt di kra n twaculin nneɣ.\n3-Tagrayt: Ad d-iger deg-s unelmad assaɣ yellan ger wanzi i d-yettunefken d tmusni i yezzuɣur uḍris.\nYezmer uḍris ad d-yili akka:\nUgur n teywalt\nMi ara isikked bnadem ɣer tuget n twaculin nneɣ, ad yaf tejla deg-sent talwit. Acuɣer?\nGer wuguren i tettidir twacult nneɣ, ugur n teywalt: izen, ur yettεeddi ger baba-s d mmi-s, ger urgaz d tmeṭṭut…\nDegmi qqaren: “anida ulac awal, yettili ccwal”.\nHa-t-a-n ihi wugur i tettidir twacult iɣef d-yettmeslay umeskar n uḍris-agi:d ugur n teywalt i yessawḍen tislit tettaker\naxxam-is. Mi d-yella yiwwas wawal, teɣli-d talwit. Ihi awal, i t-iferrun d awal.\nAseɣti n yirem w13\n1-Remḍan, yessaram ad yeqqim mmi-s yid-s akken ad d-yelti d lmal d lexla; ma d Furulu, asirem-is d ayen nniḍen: d\ntaɣuri. £ef wayagi, tiwwura i d-yelli Remḍan ur ddint ara d wayen yssaram Furulu.(1)\n2-Yessaweḍ Furulu ɣer wayen yessaram acku mi d-uɣalen si lexla, ufan-d tabrat i as-d –yusan seg uɣerbaz n Tizi Uzzu,\nqeblen-as-d taggazt, necden-t-id i wakken ad yekcem s aɣerbaz.(1)\n3-Aḍris-agi, d ullis acku ɣur-s tisukaz n uḍris amullis(1)\nTadyant, adeg d wakud, iwudam, tignatin n wullis.\nMaca, yella daɣen usfukel imi am Remḍan am Furulu, yal wa yekkat ad isεeddi tidmi-s.(0,5)\n4-Izelman n umyag: (1)\n)ad nessenz …………..d asswaɣ\n)ad tessiseḍ……………d asswaɣ\n) Ayen i tebɣiḍ ad t-tessanfeḍ, tessaseḍ-t-id s ufus-ik.\n) Ur tefhimeḍ ur tessehameḍ, tḍemεeḍ di Rebbi ad k-yextar.\n5-Seg umyag “ ssas”, nezmer ad d-nsileɣ ismawen:asisi, amsisi…(0,5)\n1-“Mi ara d-tasem si lexla, ad d-tafem tabrat tettraǧu Furulu”.(2)\n2-Di tefsut, ad nessenz tayuga-agi akken ad d-naɣ tin meẓẓiyen.\nAsumer imsentel n yiswi(0,5)\n3-Talɣa d twuri: “Yuɣal-d usirem” (3)\nD amyag yefti ɣer yizri deg wudem wis krad amalay asuf, d tafyirt\ntaddayt tumyigt (y: d amigaw/asentel, uɣal: d aseɣru).\nD isem amalay asuf deg waddad amaruz, d asemmad imsegzi.\nAḍris, ad yili d ullis.ad d-yili useɣti almend n tfelwit n uktazal i d-iteddun:\n- yessugen-d akken ilaq ass amezwaru\nn Furulu deg uɣerbaz?\nAseɣti n yirem w14\n1- Agawa, yessaram ad yezweǧ i mmi-s. (1)\nI wakken ad yaweḍ lebɣi-s, ira ad yessenz tabuqalt neɣ tarbut i wakken ad d-yaɣ tayaziḍt. Mi ara as-d-tesεu timellalin,\nad as-tent-iger i wakken ad d-tessefrurex. Ifrax-nni, ad imɣuren, ad ssefruruxen am yemma-tsen. Syin, ad yesnuzu\ntiyuzaḍ, ad yesnuzu timellalin alamma yesmed-d aṭas n yidrimen . (1)\n2-Agawa, ur yessaweḍ ara ɣer lebɣi-s acku yerẓ-as ufexxar deg ubrid-is s At Jennad. (1)\n3- Aḍris-agi, d ullis.\n: adeg d wakud\n: inammalen n wakud\n: tignatin n wullis.\n4-Seg umyag “yeɣli”, nezmer ad d-nsileɣ isem:\nAɣlay…………….d isem n tigawt. (0,5)\nHa-t-a deg wacu i mgaraden: (0,5)\nIsem n tigawt “aɣlay”yuṣek ɣef kradet (3) n tergalin: “ɣly”, ma d amyag “ ɣli” iban-d am wakken yuṣek ɣef snat n\ntergalin acku teɣli-as tergalt “y”. Ihi, di tilawt:\nBri ………… brey\nZwi……… zwey…am yimyagen: kcem/ akcam, zdem / azdam, freg / afrag, kres / akras, …\n5-Yemderkal = yecceḍ. (1)\n1-Deg uḍris, yegget wurmir aḥerfi. Azal-is d asirem( asfillet) (1)\n2-Ad d-truḥ teslit\nakken ad tessuden aqerruy-iw.\nTamawt: Dagi, urmir aḥerfi “ad tessuden” yerna-d ɣef umyag ameskar “ad truḥ”. (1)\n3- Talɣa d twuri: “Tayaziḍt-nni, ad iyi-d-teǧǧ timellalin.”(3)\nD isem unti asuf deg waddad amaruz, d isem anammal n usentel.\n-nni: d arbib ameskan.\nD tazelɣa n wurmir.\nD amqim udmawan asemmad arusrid.\nD amyag yefti deg wurmir, udem wis krad unti asuf\nAd teǧǧ: d tayirt taddayt tumyigt.\nAḍris, ad yili d ullis. Ad d-yili useɣti almend n yisefranen i d-iteddun :\n-Tira, tettwaɣar s sshala? (0,5)\n-Aḍris, yebḍa d tiseddarin ?\n-Yella yilem di tazwara n yal taseddart ?\nTutlayt : -Asemres n yinammalen n wakud.(0,5)\nAseɣti n yirem w15\n1-Ǧeḥḥa, yessenz axxam-is acku yeḥwaǧ idrimen. (1)\n2-Amesmar n Ǧeḥḥa, ur yettnuz ur yettwakkas.(1)\n3-Aḍris-agi, d ullis.(0,5)\nHa-tent-a kra n tmitar i t-id-yemmalen(1)\n: tignatin n wullis…\n4-Isem n umeskar: amsaɣ. (1)\nAmsenzu, iɣil rxis; amsaɣ, iɣil kellxen-as. (0,5)\n5-Isem “ameddakkel”, tezdi-t takat d wawalen: (0,5)\nDdukkel………..d amyag amezwaru.\nTadukli……… d isem n tigawt numyag amezwaru.\nAsdukkel………d isem n tigawt n usswaɣ.\nTiddukkla……...d isem n tɣawsa.\nTifyar: (0,5) *£as tuggadem, ad rewlen ma teddukklem.\n*Uqbel ad aɣ-εezzin s ttwab, kkret ad d-njab isufar i tdukli nneɣ.\n1-“Teẓram amek ara d-terrem axxam”. (2)\n2-Tafyirt tuddist ideg asumer d umyig wayeḍ d arumyig(2)\n“Amesmar, ad yeqqim\naxaṭer yeḥwaǧ idrimen.(1)\n3-Ǧeḥḥa, yessenz axxam-is\nAsumer imsentel n tmentilt\nTasɣunt “axaṭer” temmal tamentilt.(1)\nAfares n unelmad, ad yili d tagnit n taggara n wullis. Ilaq ad d-yefk unelmad:\n*Agzul ɣef tegnit n tazwara.\n*Agzul ɣef tkerrist d yineḍruyen.\n*Tagnit n taggara: dagi ara d-yini amek i yezmer Ǧeḥḥa ad d-yerr axxam nsen. Ma d aseɣti, ad d-yili almend n\nyisefranen i d-nefka yakan.\nAseɣti n yirem w16\n1-Yezzi wawal deg uḍris-agi ɣef tedyant n teslit n unẓar.(0,5)\n2- “Tislit n unẓar“ : Anẓar, d“ agellid n ugeffur „. Mi ara yili uɣurar, ad as-fken yiwet n teqcict icebbḥen am teslit i\nwakken ad d-yerr aman.(1)\n tadyant: Tislit n unẓar.\n adeg d wakud: zik, deg yiwen wasif.\n iwudam: taqcict, anẓar.\n tignatin n wullis: tagnit n tazwara, tikerrist, tigawin, tagnit n taggara.\n inammalen n wakud: zik, armi d yiwen wass, cwiṭ kan akka…\n anallas: d ameskar n uḍris.(d azɣaray)\n4-“Aggur deg yigenni, nettat di lqaεa„ = tettak-d tafat am waggur deg wuḍan imellalen (iḍ n 13, 14). (1)\n“Rruḥ-is, d aman „= tḥemmel aṭas aman.(1)\n5-“Aman-is, d imẓarfen „: imẓarfen, seg yisem aẓref (lfeṭṭa).(1)\n1-Deg uḍris-a, tuget n yimyagen ftin deg wudem wis krad asuf acku anallas d azɣaray, yettales-d ɣef unẓar d teslit n\n2-“Akken ara d-yader ugellid n ugeffur ɣer-s, nettat tettaggad, dɣa ad yuɣal „.\nDi tefyirt-agi, tasɣunt“akken“tessenfali akud (1)\n“Asif, yuɣal akken yella „.\nDi tefyirt-agi, tasɣunt “akken „tessenfali aserwes.(1)\n3-Talɣa d twuri:“Udem-is, yettak-d tafat „. (3)\nUdem: d isem amalay asuf deg waddad ilelli, d anammal n usentel.\n-is: d amqim awṣil n yisem.\nYettak: d amyag yefti deg wudem wis krad amalay asuf deg wurmir\nussid, d tafyirt taddayt tumyigt.\n-d: d tazelɣa n tnila.\nD isem unti asuf deg waddad ilelli, d asemmad usrid.\nAḍris, ad yili d aglam n urmud amensay. Ad d-yili useɣti almend n tfelwit n uktazal i d-iteddun:\n-Aḍris, yebḍa d tiseddarin?\n-Aḍris, d aglam n urmud amensay?\n-Asentel, iban ?\n-Yenna-d acu i d urar n unẓar?\n-Yenna-d acuɣer i d-yella wurar n unẓar ?\n-Yenna-d amek i d-yella wurar?\n-Yenna-d amek yekfa wurar?\n-Yella wassaɣ ger yiḥricen n uḍris?\nYessemres ilugan n tira i yelmed yakan:\nMi ara d-yili uɣurar, igerdan akk, tiḥdayin arrac, ad d-ffɣen s abrid, ad gen urar n teslit n unẓar.\nS uɣenja icebbḥen am teslit, ad d-zzin akk i taddart; ad tteddun ad cennun yiwen n ccna:\n“ Anẓar Anẓar,\nA Rebbi ssew-itt ar aẓar „\nWa d awren, wa d izegza; yal wa d acu ara asen-d-yefk. Timlilit di tmezgida n taddart anida ara d-nawlent tlawin seksu.\nMi yewwa, ad ttuferqent tbaqyin n seksu ɣef taddart. Ad ččen, ad dεun di Rebbi ad d-yefk aman.\nImi s nneyya yeṣfan am waman n udfel, ula d Rebbi iteddu-d di lebɣi. Akka i d ansayen nneɣ.\nAseɣti n yirem w17\n1-Ha-t-a wamek i ttmaggaren warrac tafsut:\nMi yuli wass, arrac tiḥdayin, ad ffɣen s iεreqyab akken ad maggren tafsut. Deg ubrid, ad tteddun ad cennun. Mi wwḍen,\ntiḥdayin, ad ssunt lfuḍa , ad ssersent fell-as tagella-nni wwin yid-sen. Ma d arrac, ad ruḥen ad d-kksen ijeǧǧigen i\nteḥdayin-nni. Syin, ad ččen tuččit-nni, ad d-uɣalen s ixxamen nsen; arrac, ad cennun; tiḥdayin , ad ssiɣritent.\n2-Urar-agi,ulac-it ass-a acku ur neṭṭif ara deg wansayen nneɣ.\n3-Aḍris-agi, d aglam n urmud adelsan amensay.\n9 Urar“ tameɣra n tefsut „.\n9 Iḥricen n uḍris:\nMelmi i d-yettili,\nAmek i d-yettili.\n9 Tuget n yimyagen, ftin deg wurmir aḥerfi i yemmalen tannumi…\n4-Awal“ tafsut „, yekka-d seg umyag“ fsu „.\n5-Ikufan, ad ččaren s yiniɣman, irden d temẓin. (icbula, ttaččaren d zzit.)\n1-di tefyirt-agi, azal n wurmir s tzelɣa ad d tannumi.\n2- “Mi tekfamt, ad tuɣalemt s ixxamen nkent „.\nad uɣalen s ixxamen nsen. „\n3-Talɣa d twuri: “Arrac, ad cennun; tiḥdayin, ad ssiɣritent „\nD isem amalay asuf deg waddad ilelli, d anammal n usentel.\nd amyag yefti deg wudem wis krad amalay asget deg wurmir ussid.\nAd + urmir ussid = imal ɣezzifen ( dagi, yemmal tannumi)\nAd cennun: d tafyirt taddayt tumyigt.\nArrac, ad cennun: d tafyirt taḥerfit tumyigt.\nD isem unti asuf deg waddad ilelli, d anammal n usentel.\nd amyag yefti deg wudem wis krad unti asget deg wurmir ussid.\nAd ssiɣritent: d tafyirt taddayt tumyigt.\nTiḥdayin, ad ssiɣritent: d tafyirt taḥerfit tumyigt.\nAḍris, ad yili d aglam n urmud amensay. Aseɣti, ad d-yili almend n yisefranen i d-yettunefken di tfelwit n uktazal\nyezrin. Ha-ten-a kra n yimedyaten:\nTuqqna tuffra, d urar deg yettili yiwen deg warrac iteqqen allen-is, di lweqt deg ttruḥun iymeddukkal-is mkul yiwen\nd wanda iteffer. Amkan deg yettɣimi win yeffren, qqaren-as “Miḥlal”. Akken ara ffren yakk, ad d-isuɣ yiwen deg-sen\nad as-yini: “tewwa”. Ad d yelli imir-n win yeqqnen allen-is, ad yebdu anadi ɣef wid yeffren. Kra n win ara yeṭṭef,\nyuqem-as “ǧuɣǧuɣ”, meḥsub ikreḍ-as deg uqerru, ad ixelleṣ, ad yuɣal deg umkan-is.\nWin yeqqnen, yessek ad inadi ɣef wid yeffren; yerna kra n win ara d-ikecmen Miḥlal, dayen imneε deg tuṭṭfa.\nDanetta win ur neḥric ara ɣef yiman-is, iteqqen berdayen tlata ɣef tikkelt, axaṭer keccmen-as-d akk ɣer Miḥlal, ur\nyettaṭṭaf ula yiwen.\nBulifa, seg “Tarrayt n tutlayt taqbaylit\n-timsirin n useggas wis sin- 1913, Lezzayer,\nTiqqar, d urar i tturaren warrac s yiḍarren nsen di tefsut neɣ deg unebdu. Urar n Tiqqar, yettili-d ger sin neɣ ger waṭas\nn warrac. Mi ara yili ger waṭas, ttilin sin leṣfuf, zeggen-d yiwen si rrif wayeḍ si rrif. Imir-n, ad bdun tiyita s yiḍarren\nnsen, wa s ubuqeddam, wa s tunnḍa: wet ad wteɣ; mkul yiwen yettḥuddu ɣef ṣṣef-is.\nAd uraren ar d εyun, ad d-neṭqen wid yettwarnan ad asen-inin: berka; imir-n ad εeddin ad steεfun.\nAdolphe Jourdan(ssemsawiɣ-t acemma).\nUrar n tεacurt\nZik, mi d-tewweḍ tεacurt, ad ffɣen warrac ɣef yixxamen yesεan lmezyud neɣ ameḍhar, ad qqaren:\nEfk-iyi-d cwiṭ uḥeddur,\nAd awen-yeǧǧ Rebbi abɣur”.\nWa d acedluḥ, wa d awren, wa d timellalin…yal wa d acu ara asen-d-yefk.Timlilit ɣer tmezgida n taddart anida ara\nMi yewwa, ad ččen, ad nnecraḥen…Akka ay d tuddar nneɣ.\nAseɣti n yirem w18\n1-Mḥend Uccen, iḥemmel aṭas lexrif (amwan) imi deg-s i yettaf d acu ara yečč: tibexsisin, tiẓurin…(0,5)\n2-Uccen d yigellil, kerhen tagrest acku di tegrest, yella laẓ, yella usemmiḍ, aḍu…(0,5)\nDi tẓegwa, ur d-yeggri kra i Mḥend Uccen; deg yikufan, ur d-yeggri kra i yigellil. (0,5)\n3-aḍris-agi, d aglam, d asfukel. (1)\nD aglam, acku iglem-aɣ-d tillay n useggas, yal ta s tsukaz ines.\nD asfukel, acku yal wa amek i yettwali tillay n useggas, yal wa d anta yesmenyaf. (0,5)\n4-“Asmi ara yekkes ugdal, ad nili akk di tmeɣra”: mi ara d-yaweḍ lexrif, teggen wat taddart “agdal / lexḍa”: ulac win\nara d-yekksen lexrif ɣas ulamma seg wayla-s. Asmi ara yettwakkes ugdal, ass-nni d ass n tmeɣra, d ass n tumert. (1)\n5-Ha-ten-a kra n yismawen n tigawt: asirem, ccna, aregreg, tumert, asewwi, tamegra, aserwet, tuffra, agdal,\nTifyar: ( d amedya kan)(1)\n& Si tmuɣbent n umeslay i d-tɣelli tsusmi.\n& Yuɣal-d usirem ɣer wid i d-tesseggra twaɣit.\n& Anebdu, d tallit n tmegra d userwet.\n1-“Tumert-agi, ala nettat i tt-yessnen mi ara tekker ɣer tferkiwin-is ad d-tekkes tibexsisin tuli nnda”.(1,5)\n2-Ad semmiɣ isumar n tefyar: (3)\n) Asmi ara yekkes ugdal,\n) Imi yiwen ur yettnadi fell-aɣ,\n) £as ma yella tafukt tettceqqiq akal,\nAsumer imsentel n nnmara\nad nili akk di tmeɣra.\n3-Talɣa d twuri: “Di tegrest, irewwu-tent”.(1,5)\nDi /deg: d tanzeɣt.\ntegret: d isem unti asuf deg waddad amaruz, d asemmad s tenzeɣt\nDi tegrest: d asemmad amaɣlayan n wakud\nD amyag, yefti deg wudem wis krad amalay asuf deg wurmir ussid,\nd tafyirt taddayt tumyigt.\nD amqim udmawan, asemmad usrid.\nAḍris, ad yili d imesfukel. Akken tebɣu tili tallit i yefren unelmad, ad d-yili useɣti almend n yisefranen i d-iteddun:\n- Aḍris, d imesfukel?\n-Iger-d amgired n tektiwin di tseddart tamezwarut ?\n-Yefren unelmad yiwet n tallit?\nAseɣti n yirem w19\n1-Azwel n uḍris: Taǧawt / Akken gan kifkif (1)\n2-Aḍris-agi, yezzuɣur yiwet n tmusni lqayet: amdan, yettṣerrif almend n wakken yesεa. (1)\n3-Aḍris-agi, d ullis. (1)\n4-Inemgalen: heddren ‡susmen, zik ‡ tura(1)\n¾ Zik, wa ihedder-itt i wayeḍ; tura, di lkaɣeḍ.\n¾ kra heddren, kra susmen.\n5-Seg umyag“aǧew“, nezmer ad d-nsileɣ ismawen-agi: (1)\nTaǧawt : d isem n tigawt\nAnaǧaw : d isem n umeskar\n1“Ad d-taǧweḍ litra n zzit, ad k-teṭṭef aggur; ad d-taǧweḍ εecra n litrat, ad k-ṭṭfent aggur „ (2)\n2-Ad semmiɣ isumar n tefyirt tuddist: (1)\n“Asmi d-uǧweɣ εecra n litrat,\nndehhin s ufenǧal „.\n3-Talɣa d twuri: “Teddehhin-aɣ-d temɣart cwiṭ cwiṭ „. (3)\nD amyag yeftin deg wudem wis krad unti asuf deg wurmir ussid, d\nD isem unti asuf deg waddad amaruz, d asemmad imsegzi.\nCwiṭ: d amernu n tesmekta.\nCwiṭ cwiṭ : d asemmad amaɣlayan n tɣara.\nAḍris ara d-yaru unelmad, ad yers ɣef tekti-agi:\nAmdan, yettṣerrif, itett, yettlusu…almend n wakken yesεa, almend n wakken yettaɣ...\n£ef wayagi tikwal, am win yesεan am win ur nesεi, yiwen ubrid i ten-yefkan.\nAseɣti n yirem w20\n1-Amtiweg“Akal „d wis krad deg unagraw n yiṭij. Akka, tifesniwin n uzuɣal d tilemmasin kan: lemmer yudas ɣer yiṭij,\nur tettili deg-s tudert; lemmer yeggug ɣef yiṭij, ur tettili deg-s tudert. (1)\n2-“ Ur ssebluluɣet ara tawennaḍ „- Amek?(2)\n-Ad nḥader ɣef tezdeg n uzwu:\n*s usexdem n umserɣu n war aldun, tikerrusin ad ilint zeddigit, abbu nsent ur yettili ara d akelwan aṭas.\n*s usexdem n yimesniyen yezdind yiziwten.\n*i usenɣes n wabbu n yiwzinen, ad asen-neg timsizdag i yinzelliwen nsen.\n-Ad neg ugar n yimeḍqan i yiterrasen, ugar n yimukan izegzawen.\n-ad nsizdeg ayen akk i aɣ-d-yezzin: azwu, aman, akal, tiẓegwa…\n3-Aḍris-agi, d imsegzi acku yewwi-aɣ-d aṭas n tmusniwin ɣef unagraw n yiṭij. I wakken ad aɣ-yessishel tigzi n uḍris,\nameskar iger-d adiwenni ger Yidir d Masin.(1)\n4-“Azgen deg wakal yewlelles „:Azgen n wakal yewlellsen, d aḥric-nni imalen ɣef yiṭij di lweqt ideg azgen nniḍen d\ntafat imi isumer i yiṭij. Ayagi, yekka-d seg tuzzya n umtiweg“Akal„ ɣef yiman-is.(1)\n5-“D netta i d adrar yejjerjren deg umaḍal „: d netta i d adrar εlayen deg umaḍal. (1)\n1-“Tusiḍ-d ɣer wakal i wakken ad teẓreḍ ameddakkel-ik Masil „.\n9Usiɣ-d ɣer wakal\ni wakken ad ẓreɣ ameddakkel-iw Masil.\nAsumer imsentel n yiswi\n9Amtiweg anida zedɣeɣ zik,\n3-Talɣa d twuri: “Yessemɣer tamuɣli n ugugẓer „.\nD amyag di talɣa n usswaɣ, yefti deg wudem wis krad amalay asuf\ndeg yizri ilaw, d tafyirt taddayt tumyigt.\nD isem n tigawt, unti asuf deg waddad ilelli, d asemmad usrid\nD isem amalay asuf deg waddad ilelli, d asemmad n yisem.\nAḍris ara d-yaru unelmad, ad yili d imsegzi. Ad yers ɣef krad n yiḥricen igejdanen i d-iteddun:\nn Aḥric n usesten: iṭij, yettak-d tafat i tmura s nnuba.Amek?\no Aḥric n usegzi : amek i d-yettili umseḍfer n yiḍ d wass?\np Tagrayt: d aḥric n tsemlilt. Ha-t-a umedya:\nIḍ d wass\nMi ara imuqel umdan ɣer wayen i as-d-yezzin, ad d-yaf aṭas n temsal i d-yeskanen tazmert n ugellid ameqqran; garasent amseḍfer n yiḍ d wass. Amek ihi i d-yettili wayagi?\nAmtiweg“Akal“iga am twinest, yerna am yimtiwgen akk nniḍen, ɣur-s snat n tuzzyiwin: yiwet ɣef yiman-is, tayeḍ\nɣef yiṭij. Mi ara itezzi umtiweg“Akal“ ɣef yiman-is, yettili-d yiḍ d wass: idis isumren i yiṭij, tettaweḍ-it-id tafat-is,\nyettili d ass; ma d idis imalen ɣef yiṭij, d tillas, d iḍ.Mi yezzi ɣef yiman-is, idis yellan d ass, yettuɣal d iḍ; idis yellan d\niḍ, yettuɣal d ass.\nIhi iṭij, yettak-d tafat i tmura s nnuba.Ma d imezwura nneɣ qqaren: ass, yefka-t-id i uḥbak; iḍ, yefka-t-id i ubrak.\nAselkin n ulmud alemmas (Sujet et correction BEM).pdf (PDF, 443 Ko)\niferdisen taddart akken yidir tefyirt twuri tafyirt yiwen tutlayt masin wagazen tigzi asumer asenfali tefyar\nCe fichier a été mis en ligne par un utilisateur du site. Identifiant unique du document: 00260990.